qundao/data-zh-poetry huggingface dataset:
钱塘江行书事二首·其一
作者：魏源
朝代：清
体裁：古风

天空日堕城乌集，城头接江江水立。银龙翻江截江入，万水争飞一江急。小舟劈入潮头行，两岸倒走千山倾。梢上使船一纸轻，但以手语无人声。前峰屡转后峰随，瞬息已达严陵矶。潮声渐息橹声起，惟见两岸青山围。夕阳欲泊知何处，烟波浩淼无人住。流行坎止随天付，回首苍苍海天暮。
钱塘江行书事二首·其二
作者：魏源
朝代：清
体裁：古风

江影动山山接天，天垂冻碧山无烟，飞来恰值船窗前。芦花作雪雁飞起，颇似回翔白云里，船头忽若无烟水。夕阳已过雨未收，夜云湿上行人头，时见萤火随东流。桐江十里秋云泼，水气浮山山欲活，诗思真如秋水阔。
钱塘观潮行
作者：魏源
朝代：清
体裁：古风

世间瑰绝岂有此，江逆飞，海立起。天风刮海见海底，涌作银涛劈天驶。病者睹之气皆生，勇者睹之神皆死。如何十万貔貅夹江峙，但有死气无生气。腐儒生不治熙前，掌故撑胸二百年。王师往渡钱塘日，撇烈万骑不用船。呼风径渡倏东岸，明兵十万垒无坚。得无开国乘朝气，亦如进潮及锋锐。排山倒海驱天地，那用天吴鼓其势。潮如行军有进止，进时强弩射不靡，退时怒鼍鼓不起。潮如阳乌有朝暮，朝气羲鞭拦不住，暮气鲁戈挥不复。潮如百物有壮老，少壮春雷草怒芽，老后秋风弩穿缟。越潮方怒吴潮逡，海王莫强天朝昏。子胥枚乘裂肝胆，何如范蠡叱咤生风云。功成拂袖五湖去，怕见越江潮落痕。荡桂楫，鼓兰桡。越女唱，吴儿讴。倒驱江海回暮涛，海风萧屑江天高。传语万古观涛客，莫观老潮观壮潮。
锦城吟
作者：魏源
朝代：清
体裁：古风

孔明庙前无古柏，杜公草堂无四松。濯锦江头无石笋，阆州城外无高棕。长江滚滚来不已，故物莽莽去无踪。登锦城，望寥阔，屡朝龙战争蜗角。望帝精魂杜宇啼，遥呼古人不可作。犹忆潢池旧弄兵，栈垒戎旌连剑阁。筹边楼上赞皇樽，望乡台前严武幕。何处青山万古魂，何处绣壤千家错。蜀娃歌兮薛涛舞，起向江头擂白雨。成都美酒醉千春，狂呼杜陵李白为宾主。登楼怀古来天风，玉垒浮云独延伫。题诗解缆下巴陵，巫峡回头无处所。
长沙别何积之三首·其一
作者：魏源
朝代：清
体裁：古风

春色天上来，烂然照夭桃。各乘雨露力，讵不一时豪。与君当此时，胡但闻松涛。我有八表志，排云恣神尻。友松故山侧，友子湘江皋。愿子为松贞，不愿为松高。松高生暮寒，虽荣亦萧萧。
长沙别何积之三首·其三
作者：魏源
朝代：清
体裁：古风

尽言意常多，不言意常耿。恒恐文胜实，久要中道陨。佳人服脩兰，南国岁华靓。岂无妒娥眉，流涕服邢尹。国中和千人，深宫鼓钟静。昭昭明月华，宁竞浮云骋。我欲竟此情，抚琴三叹永。南山有紫芝，岁晚约同隐。
长沙别何积之三首·其二
作者：魏源
朝代：清
体裁：古风

秋江朔风起，黄鹄相鸣翩。路长羽翼短，何时至八埏。河汉声西流，元化日夜迁。前境已云逝，后境畏君先。相先亦何恒，羲驭无停鞭。贤豪并世生，古有不相怜。安知百世后，吾党谁比肩。出岫出蘋末，风云同一天。
长沙别陈太初
作者：魏源
朝代：清
体裁：古风

别期复兹合，湘城数过饭。君侍庭闱近，我去庭闱远。罢馆聿将归，强留同息偃。君贪朋友乐，我愧高堂眄。劳君筹舟车，岁暮得旋返。我忻庭闱慰，君惜朋友散。欢戚互殊方，缱绻同一绾。我思古昔人，未觉性情晚。谊真复何文，交深岂殊浅。别离奚多言，不言各自勉。明发峭帆开，怅矣青湘巘。
长沙秋怀四首·其一
作者：魏源
朝代：清
体裁：古风

秋风飒已归，行子犹未返。寒暑何倏嬗，人生亦良奄。今晨肃万虑，对书不能展。奕奕庭叶声，淼淼湘波远。迟迟高堂梦，忽忽游子感。欲携朱弦徽，一上澄江舰。写声不写心，一放其可揽。天末有佳人，乘风曷能掺。
长沙秋怀四首·其三
作者：魏源
朝代：清
体裁：古风

翼卵贵成翅，种篁必标林。篁成凤所食，瑶圃何年森。良友有佳雏，殷勤托玉金。执经春徂秋，抠衣久弥钦。以汝拘摄资，祛我轻惰心。夜窗寒月白，静中发清音。恍如膝下时，灯影书沉沉。旧学既无成，为师亦何心。
长沙秋怀四首·其二
作者：魏源
朝代：清
体裁：古风

昨晨起读书，今晨起读书。童子摄衣前，问君奚以劬。嗒然怍无答，口阖不得呿。毋乃文奸言，将以华其躯。不艺尔胡稷，匪缗君曷渔。秋风唳寥宇，百草腓以芜。白日豁重霾，回澜奔尾闾。不念逝者斯，谁惕华屋居。乾坤清且夷，自蔀则焉如。
长沙秋怀四首·其四
作者：魏源
朝代：清
体裁：古风

秋气老黄云，九州同一熟。茫茫稼连场，轧轧村鸣毂。始我别家来，邻翁甫浸谷。神哉造化力，转瞥岁功速。小人有老亲，半生谋啜菽。谁知一人家，实关苍生福。我本赤子一，天民天自育。万事有冥冥，君胡枉心曲。
阳朔舟行六首·其一
作者：魏源
朝代：清
体裁：五言律诗

半天青是石，石势尽成峰。水与山争怒，天为地所舂。四围争相背，外岭忽芙蓉。中夜前泷吼，如闻下濑舼。
阳朔舟行六首·其三
作者：魏源
朝代：清
体裁：五言律诗

百里榕成海，千年桂作窝。地高天偪近，人少石奇多。可惜梭舟驶，兼之客梦蹉。不知深雾里，无限好峰过。
阳朔舟行六首·其二
作者：魏源
朝代：清
体裁：五言律诗

不见鸟飞还，只愁天压山。境从穷处辟，云避怪峰还。石纵出天势，舟穿乱笋间。乾坤荒块气，何故落南蛮。
阳朔舟行六首·其五
作者：魏源
朝代：清
体裁：五言律诗

峡山相对锁，不悟有江来。帆破林间出，舟穿洞里回。橹声潭作雨，人语瓮成雷。水国兼山国，戈船信险哉。
阳朔舟行六首·其六
作者：魏源
朝代：清
体裁：五言律诗

登城万象回，水与市声豗。楚粤帆争互，江山势尽来。月光寒盗贼，波影动楼台。信美非吾土，苍梧孰是哉。
阳朔舟行六首·其四
作者：魏源
朝代：清
体裁：五言律诗

危厓残雪寺，如艇泊荒江。遥见矶头客，时凭树杪窗。溪山双逆旅，天地各閒艭。小醉不成寐，夜滩响夜泷。
阻雪舟中侍家大人有作
作者：魏源
朝代：清
体裁：古风

一宵水声寂，晓岸皓然洁。远兴岭梅阻，近响樯竿折。夫子秉洁贞，宦游同靖节。岂期万里行，相送一天雪。承欢诗酒阙，道契江山悦。虽邻估客间，颇同穷巷辙。谁能沽一尊，慰此孤舟客。渺渺欲何之，寒江坐超忽。
陪尾山泗源诗
作者：魏源
朝代：清
体裁：古风

水源必在山，水骨不离石。幽閟龙鬼守，每嫌绝人迹。胡为万斛玉，乃喷平原碛。涌同趵突泉，散等淇泉百。乃知西北源，因异东南脉。随时浑泡出，不在洞天僻。凛然火云中，雪冰雷雨射。声阅百代速，影驶万峰碧。翻讶云水劳，愈令尘动息。安得真仙隐，契此大喧寂。何时溯孔津，来伴禹樏宅。伟兹涤源功，远压中泠液。冥冥群帝驾，尚闻风月夕。
陶云汀中丞晋衔宫保兼制两江集杜奉寄六首·其一
作者：魏源
朝代：清
体裁：五言律诗

今代麒麟阁，清秋鹤发翁。指挥当世事，质朴古人风。自到青冥里，新兼节制通。朝廷偏注意，申命控江东。
陶云汀中丞晋衔宫保兼制两江集杜奉寄六首·其三
作者：魏源
朝代：清
体裁：五言律诗

徐关深水府，吴盐拥荆门。朝廷忧盗贼，商旅自星奔。国赖贤良急，情依节制尊。壤歌惟海甸，万感集清樽。
陶云汀中丞晋衔宫保兼制两江集杜奉寄六首·其二
作者：魏源
朝代：清
体裁：五言律诗

树立甚宏达，才名四十年。岐嶷瑚琏器，正直朱丝弦。南纪闻铜柱，西川有杜鹃。云霄今已偪，保爱金石坚。
陶云汀中丞晋衔宫保兼制两江集杜奉寄六首·其五
作者：魏源
朝代：清
体裁：五言律诗

回首追谈笑，甚知丈人真。谊均骨肉地，晚接道流新。牢落乾坤大，苍茫土木身。徒怀贡公喜，沧海阔无津。
陶云汀中丞晋衔宫保兼制两江集杜奉寄六首·其六
作者：魏源
朝代：清
体裁：五言律诗

每欲追飞去，甘为汗漫游。藏书闻禹穴，吾道在沧洲。志士惜白日，还家尚黑头。南征问悬榻，应在仲宣楼。
陶云汀中丞晋衔宫保兼制两江集杜奉寄六首·其四
作者：魏源
朝代：清
体裁：五言律诗

激烈思时康，登临忆侍郎。杖藜还跃马，老树饱经霜。经济惭长策，追踪恨渺茫。动询黄阁老，京口渡江航。
雁荡吟
作者：魏源
朝代：清
体裁：古风

何山不奇泉与石，石不离土兮水不离石。何故雁山天破格，肤去发髡惟骨岌。水尽空际飞，石尽天外立。飞水莫若龙湫传，我来不见水兮惟见烟。长虹下饮有无间，颇嫌玉女何婵娟。谁道山灵知我意，忽忽奔腾雷雨至。由数倍兮数十倍，呼声逾壮瀑逾厉，不知上源盛极如何继。风忽卷兮入云际，雾濛濛兮湿天地，始知空谷之中閟万气。人声所至兮气飞动，气所至兮泉奔奰。海市岳云何足异，回首洞天已森闭。泉事穷，石事始，灵岩灵峰插天起。一峰一峰千百峰，城郭堂防百十里。或洞裂兮鬼府藏，或乱射兮天弧矢。或疑龙宫怪族来酣战，女娲抟造无情理。月出兮万峰一魂，云来兮众壑千髓。爆雷迸兮诸天震，劫火烬兮混沌死。十步九回头，逾岭渐逦迤。甫大开，即大束，石门双锁一潭渌。山既住，水亦住。化明镜，环苍玉。云影峰影树影汇一曲。山到此，三变局。险怪穷，空明遇。若使观源不观委，几疑剖泄无渟蓄。纯是神行非骨立，萧复瑟兮芒复芴。探谷须探海滨谷，直移岛峤于平陆。森然万丈槎枒空洞之气撑人腹。笔为怒，骨为崛。倒昌黎，哭昌谷。
集古留句三首·其一
作者：魏源
朝代：清
体裁：五言律诗

放眼观诗史，倾心拜墨皇。海为龙世界，云是鹤家乡。照破千秋障，森来万仞墙。醯鸡真可笑，出瓮转徬徨。
集古留句三首·其三
作者：魏源
朝代：清
体裁：五言律诗

酒待青蚨尽，诗随败叶删。古琴亲畏友，老树当名山。鹿豕从虞舜，濠梁问孔颜。谁抛蟫琐屑，来伴鸟绵蛮。
集古留句三首·其二
作者：魏源
朝代：清
体裁：五言律诗

纳纳乾坤大，何人独自閒。月明满地水，云起一天山。尘梦还前世，虚空透半斑。从来方内士，湖海即禅关。
雪渡河
作者：魏源
朝代：清
体裁：五言律诗

北风吹白日，西堕黄河流。暮色已如此，我车犹未休。中原天设险，浊浪济无舟。愁绝饥民急，嗷嗷待哺秋。
雪诗三章柬潘少白山人·其一
作者：魏源
朝代：清
体裁：古风

寻常水西山，夜半忽无色。清响荡高竹，前宵落残屑。摇摇银海花，峭峭玉山骨。云际微有光，不辨雪与月。可怜归飞鸿，夜半犹未歇。
雪诗三章柬潘少白山人·其三
作者：魏源
朝代：清
体裁：古风

闻声疑雨声，对影如月影。推篷恍失望，一雪四山静。颇忆莫釐峰，有玉三万顷。遥怜梅下僧，冻煞白云冷。何况沿溪茅，炊烟晨未影。
雪诗三章柬潘少白山人·其二
作者：魏源
朝代：清
体裁：古风

空山寂无声，声在白云远。积雪满前溪，但见牛羊返。芦深雁宿沙，水洄鱼上笕。遥怜远征人，冲寒陟云巘。
青浪滩夜雨
作者：魏源
朝代：清
体裁：古风

客行得良朋，夜舟泊惊浪。欢娱忘苦辛，寂寞成悲壮。谁知今夕雨，正及武陵涨。疑挟海气来，骤使滩声让。山鬼灯淅沥，同行气悽怆。解衣见殷勤，无酒谁酣畅。地是伏波阻，人异屈原放。同兹波涛困，终赖皇天仗。水涨滩易过，声寂神方王。得失亦乘除，平生秉昭旷。怀执今古馀，命轻江湖上。蛟龙不可求，月出清光漾。
题东丹王射鹿图
作者：魏源
朝代：清
体裁：古风

东丹有国号人皇，医巫闾山万卷堂。瀑布声中写射鹿，国人共服书中王。小山压大山，大山弱无力，渡海风帆投外国。衣冠熏沐宾王家，更赐姓名李赞华。西楼烽火惊边岁，欲拥东楼作东帝。可惜潞王已断魂，临事仓皇失奇计。宁作东丹李赞华，肯似盐车载帝豝。
题傅蜀门倚剑读书图
作者：魏源
朝代：清
体裁：七言绝句

学剑不成仍学书，草堂风雨读阴符。劝君卖剑买黄犊，五老峰前看荷锄。
题包慎伯文集二首·其一
作者：魏源
朝代：清
体裁：古风

陆游学杜吟君国，衔枚思渡桑乾碛。正当侂胄用兵时，南园昌陈恢复计。陈亮上书气纵横，开扩万古请迁京。堂堂正正矜旗阵，过宫对策忘生平。买田省饷水心策，似道公田竟亡国。坐言起行几贾生，青苗攘臂徒安石。有用之用人共争，不如无用用斯神。芋头饱吃蜗庐卧，谁向白云隐王佐，君击唾壶我徐和。
题包慎伯文集二首·其二
作者：魏源
朝代：清
体裁：古风

君不见渊明不肯折腰归，乞食柴桑不救饥。瓶中无粟花满篱，安得日日送酒来白衣。等为一食俱乡里，胡忍于此不忍彼。人生安往非口腹，谢此除非仙与死。尹喜抱关吏，老聃柱下史。尼父乘田亦禄仕，大圣真人犹若此。抱朴若非勾漏令，丹砂不成空没齿。乃知渊明书甲子，五斗之弃托词耳。奈何今仕为贫仕，有似雕梁忙燕垒。安得黄花满篱酒满樽，看云日诵乐志论，扬州鹤背今何人。
题友人填词
作者：魏源
朝代：清
体裁：七言绝句

刊落刬除始一家，那遑细婢按红牙。落花庭院虽鲜好，莫咏天风谤法华。
题嘉禾冯广文登府陔园图
作者：魏源
朝代：清
体裁：古风

毛公世礼乐，尚缺陔华词。何况齐鲁韩，孔壁亡金丝。蓼莪与邶风，小弁及黍离。彼皆哀怨什，未足奏庭闱。缅维汉周磐，兴起孔迩诗。解带趋汝坟，奉檄申乌私。三公一日养，春晖寸草葵。遂将弦歌化，娱我黄发期。园檀下有箨，水木湛华滋。艺黍非鸨羽，瞻云兴屺思。与君同所业，复同色养时。邗甬扁舟契，雅骚万古遗。海风惊鲸鳄，高阁束麟牺。何时重秉烛，金石援丽龟。
题姜鹤涧山水画幅五首·其一
作者：魏源
朝代：清
体裁：六言诗

画禅在画工外，逸品居神品上。孝子出忠臣门，春山作秋云状。
题姜鹤涧山水画幅五首·其三
作者：魏源
朝代：清
体裁：六言诗

摩诘云林海岳，小园枯树江南。最是赋中画外，难传萧瑟烟岚。
题姜鹤涧山水画幅五首·其二
作者：魏源
朝代：清
体裁：六言诗

山寂寂兮无人，水漫漫兮浸岛。刺舟莫问何人，恐是南朝遗老。
题姜鹤涧山水画幅五首·其五
作者：魏源
朝代：清
体裁：六言诗

雪疑笠泽沧海，云又潇湘洞庭。径欲扁舟归去，君山梦中更青。
题姜鹤涧山水画幅五首·其四
作者：魏源
朝代：清
体裁：六言诗

甘作吴门市卒，耻称白下画师。应是烟波钓罢，偶然一幅淋漓。
题学隶图
作者：魏源
朝代：清
体裁：七言绝句

班昭家住汉碑林，池墨多从泮水临。底事鲰生来问字，正逢弦断蔡邕琴。
题张仲远比屋联吟图
作者：魏源
朝代：清
体裁：古风

世学毗庄惠，惟有兰陵张。翰林绍孔业，馆陶贻召棠。各振君子泽，郁为王国祥。鲰生晚北学，不及师元方。季方讲都肄，许我抠升堂。偶睹肄申伏，见许追惠庄。约赠他日序，欲翼鹰雏翔。书成公已古，梁木丘山滂。晚交郑小同，得契楚庚桑。堂壁闻金石，臧获能文章。鸾穴无鴂音，兰畹无艾芳。情深文自蔚，泽积流斯光。何时卜比邻，得亲金玉相。
题明人秦淮三姬小照二首·其一
作者：魏源
朝代：清
体裁：七言绝句

那堪白发扰摩登，午夜楞严注不成。却忆枕边黄石老，如雷鼻息到天明。
题明人秦淮三姬小照二首·其二
作者：魏源
朝代：清
体裁：七言绝句

高僧剑侠并妖姬，名士英雄海外奇。尽系山川光怪气，不生或是升平时。
题曹全碑临本后·其一
作者：魏源
朝代：清
体裁：古风

访君甫及门，惊赋离鸾操。簪花示遗墨，袭古非形貌。尚言少年作，工力未深造。要之家法存，自可探窔奥。
题曹全碑临本后·其二
作者：魏源
朝代：清
体裁：七言绝句

结聚精灵手泽遗，传语诸郎好护持。此日休同鞶帨视，他年几废蓼莪诗。
题林少穆制府饲鹤图
作者：魏源
朝代：清
体裁：古风

有鹤有鹤生蓬壶，老仙育之何勤劬。千年长羽翮，千年调嗉咮。一朝奋翅淩天衢，羽族亿万与之俱。爰居岛上西风作，群鸟移家避岁恶。吐雾含烟赤县迷，帝命丹书遣玄鹤。排阊历阖驱风霆，朝辞北海暮南溟。电扫妖氛清八极，爰居徙族空其腥。澄清未几风色变，鸦阵作群还索战。阊阖纷纷百舌群，共罪仙禽应首谴。佞莺敛翅来结舌，愿与爰居为嬖妾。钦䲹侧足来骏奔，愿与爰居作子孙。鲁门钟鼓殷天高，更向吴门礼百牢。鹊填河兮索百万，兔营窟兮须三巢。仙禽不语惟戢翼，可怜精卫空流血，可怜百鸟憔悴无颜色。凤凰终大圣，不作臧孙祀。风霆震骇回濛汜，佞莺瑟缩钦䲹死。又闻狂飓簸天涛，蓬壶震骇爰居徙。呜呼，四海方今乌毕逋，哀鸿中夜嗷嗷呼。安得更起玄鹤淩天衢，尽收羽族游蓬壶，庶几反哺大报仙人劬。
题汤雨生双笠图
作者：魏源
朝代：清
体裁：古风

圆灵为笠，五岳为筇。曾见断鳌立四极，又见黄土抟鸿蒙。一翁处城西，一翁处城东。西城太肥东太瘦，天教异地如虎龙。不文不武亦文武，谁仙谁侠谁英雄。忽然挂冠戴双笠，飘然来作六代江山之寓公，喁于唱和如蹶蛩。栽竹十万竿，种花一万丛。朝夕跨驴扶短筇，笠头浩荡来天风。一翁忽舍去，顿觉东城空，惟馀一笠蟠苍穹。晚年得我如断鸿，欲令补笠为附庸，我固辞之匪不恭。海波翻倒冯夷宫，江上鼋鼍方啸风。呜呼，安得有笠四海为帡幪，苍生苍生，谁是江左东山翁。
题汤雨生罗浮采芝图
作者：魏源
朝代：清
体裁：七言绝句

偶求黄石书一卷，来访商山四皓芝。及到人间称小草，出山方悔入山迟。
题牧羊图
作者：魏源
朝代：清
体裁：古风

百年前牧羊，人与寝讹于牧场。十年前牧羊，不见群羝见稻粱。朝责牧豆百斛，夕责牧刍百束。刍豆皆尽，羝毛亦稀。牧与羝，皆苦饥。野旷风冷，日黄天低。诉主人，主人咍，汝但司汝牧场为。羊肥瘠，何必知。羊不行，汝但笞。山雨来，日将夕。且呼羸羝，下山求食。雨为蓑，云为笠，夜闻邻牧笛声急。
题画龙
作者：魏源
朝代：清
体裁：古风

乱云成海海倒空，中有隐隐双飞龙。两龙嘘云一气从，因见生闻耳有风。风起驱云云不开，一痕忽现鳞鬣来，瞥眼复失何神哉。蓬莱夜夜，汩涛自语。无雷而云，青天不雨。独此墨海游戏无首尾兮，安能忍而与此终古。呜呼，神物不神物于物，君不见泰山之云为霖起触石。
题近人山水画册六首·其一
作者：魏源
朝代：清
体裁：五言绝句

尺图缩万山，方寸攒千霭。久视忽逾遥，去人万里外。
题近人山水画册六首·其三
作者：魏源
朝代：清
体裁：五言绝句

荷锄斸云根，披去青蓑笠。不见云起时，但知蓑笠湿。
题近人山水画册六首·其二
作者：魏源
朝代：清
体裁：五言绝句

一夕秋雁声，倏然江海思。寒天澹空水，遥待孤帆至。
题近人山水画册六首·其五
作者：魏源
朝代：清
体裁：五言绝句

日色不下山，江声不上树。忽闻落叶音，知有山僧语。
题近人山水画册六首·其六
作者：魏源
朝代：清
体裁：五言绝句

山客老住山，不知山外路。暮归烟霭深，忘却门前树。
题近人山水画册六首·其四
作者：魏源
朝代：清
体裁：五言绝句

昨梦五老松，欲乘白云去。白云不肯待，先出厓前树。
题陈岱霖云石诗存
作者：魏源
朝代：清
体裁：七言律诗

民谣但溯国风初，三百篇中即谏书。湖水久闻中泽雁，周南频赋汝坟鱼。要知田畔行吟句，半出田间疾苦馀。为讯还朝陈独坐，乌台封事夜何如。
题陈硕甫西溪梅隐图·其一
作者：魏源
朝代：清
体裁：古风

衡门下有泌，洋洋可疗饥。中有考槃士，匡咏先王诗。前岸后高谷，填填中深微。惜哉莫共语，岁月不我期。涧傍古梅树，作华已再期。华开二南篇，花谢及黍离。蒹葭溯伊人，榛苓羡西归。王孙苟不芳，鶗鴂亦何为。
题陈硕甫西溪梅隐图·其三
作者：魏源
朝代：清
体裁：古风

竹间径复径，竹外山复山。竹旁涧复涧，竹杪庵复庵。尽日不逢人，终年不启关。偶因清磬引，一露烟中峦。有视皆苍翠，有听皆潺湲。常恐入幽深，迷路不知还。有时逢一僧，皆作太古颜。我返花坞游，复此琴书欢。问君仁智性，可同鱼鸟顽。
题陈硕甫西溪梅隐图·其四
作者：魏源
朝代：清
体裁：古风

杭人诧龙井，不识龙井处。曩昔闻君言，疑信半相互。昨游南北峰，偶误肩舆路。云峰转复转，溪彴渡还渡。泱泱水声湲，重重山色赴。悄悄往如复，苍苍午疑暮。更无樵父逢，时或幽禽遇。竹方迷径出，岚欲留人住。百觅理安寺，始与山僧晤。亦言十年隐，仅获一朝步。境穷乃得仙，智塞方成悟。却嗟趁途人，那识迷途趣。
题陈芝楣中丞个中真意图三首·其一
作者：魏源
朝代：清
体裁：古风

南国有佳植，托根得山川。□□□□□，□□□□□。翠华曾莅处，使相开琼筵。堂堂节度公，幕府罗英贤。末座杜黄裳，惨绿方少年。草檄龙蛟走，醉歌花月偏。门径开羊求，功名识鸢肩。他日谁代兴，名位君后先。节钺果来持，往梦移星躔。重寻旧游处，惟见绿参天。
题陈芝楣中丞个中真意图三首·其三
作者：魏源
朝代：清
体裁：古风

渭川多径节，江左多弱植。勾萌信得时，抚字良不易。既欲长琅玕，必须去荆棘。要当雨露中，常挟风雷力。拆甲竟千亩，凌云看百尺。宿土护陈根，霜筠戛风日。当年个中亭，云卧恣胸臆。希文忧乐怀，橐驼种树术。他时菁莪成，请赓澳淇什。
题陈芝楣中丞个中真意图三首·其二
作者：魏源
朝代：清
体裁：古风

竹实谁所食，吹箫谐凤鸾。当年两天人，玉立双琅玕。翠袖曾倚处，至今霜月寒。转盼凤将雏，森森千万竿。箨龙老风雨，金粉影清湍。由来餐沆瀣，岂在栖雕阑。谪仙忽重来，岁月惊檀栾。煌煌五色芝，华屋成丘山。何异辽东鹤，重集瑶池端。神仙信可慕，光阴良可叹。
题陶云汀给谏庚午出蜀入蜀图即送其观察川东之行五章
作者：魏源
朝代：清
体裁：四言诗

奕奕梁山，维禹甸之。昔我于役，輶轩騑騑。今也来思，虎节载驰。岳岳虎节，王尊所持。栈严我铭，江媚我衣。高深如云，我行孔怀。六月叱驭，曰天南陲。（一章）侍从岳豸，奏事明光。臣贽民隐，臣谊边防。帝曰汝咨，股肱西疆。臣拜稽首，请践臣章。虽天万里，森若殿堂。岂曰敷陈，而弗克勷。臣心敢欺，来自帝旁。（二章）奕奕梁山，山峭水剽。西极番夷，南引岭徼。明季土崩，楚民辐凑。鳞萃五方，蔓衍西教。维螣妨农，维麟驯暴。文武蒋公，迟君之到。绛节朱幡，遐方有頫。（三章）西北大星，晱晱其芒。征人视夜，河汉西横。牛羊被野，刍藿在场。我即尔谋，曷云其良。曰去害马，斯化欃枪。恳恳文翁，不名一功。土苴申商，勿苴文翁。（四章）有马有舟，有栈有浒。昔我于役，天豁图谱。今我来思，父老拜舞。使君再来，使君之马。气笃江山，仁敏风雨。桔槔之惠，爰得我所。请图益州，以陋杜甫。（五章）
香港岛观海市歌
作者：魏源
朝代：清
体裁：古风

山邪云，城邪人，胡为兮可望不可亲。岂蓬莱宫阙秦汉所不得见，而忽离立于海滨。豁然横亘兮城门，市廛楼阁兮兼郊闉。中有化人中天之台千由旬，层层级级人蚁循。龙女绡客阑干扪，珊瑚万贝填如云，贸易技巧纷诈谖。商市罢，农市陈。农市散，军市屯。渔樵耕馌春树帘，画本掩映千百皴。旗纛车骑畋狩阗，蛮君鬼伯甲冑绅，合围列队肃不喧。但有指挥无号令，招之不语挥不嗔。矗矗鳞鳞，隐隐輑輑。若非天风渐荡吞，不知逞奇角怪何时泯。俄顷楼台尽失陂陀存，但见残山剩树断桥只兽，一一渐入寥天痕。吁嗟乎，世间之事无不有，世间之物无不朽。影中之影梦中梦，造化丹青写生手。王母双成今老丑，蚁王蜗国争苍狗。若问此市有无与幻真，三世诸佛壁挂口。龙宫怒鼓风涛嗔，回头已入虎门右。
骊山
作者：魏源
朝代：清
体裁：五言律诗

雪后汤泉冷，云浮往事空。至今泉上月，犹恋渭前宫。水尚柔人骨，山因吊古雄。郁葱烟树里，屋社百王同。
高邮州署秋日偶题·其一
作者：魏源
朝代：清

天无风雨不成秋，只当清明上巳游。楚树吴云二千里，满天黄英独登楼。
高邮州署秋日偶题·其二
作者：魏源
朝代：清

传舍官如住寺僧，半年暂主此荒城。湖边无处看山色，但爱千家带雨耕。衙斋少地得天宽，亭畔疏花丑石安。官既支离民又病，待成新竹斫鱼竿。
高邮州署秋日偶题五首·其一
作者：魏源
朝代：清
体裁：七言绝句

天无风雨不成秋，只当清明上巳游。楚树吴云二千里，满天黄叶独登楼。
高邮州署秋日偶题五首·其三
作者：魏源
朝代：清
体裁：七言绝句

衙斋少地得天宽，亭畔疏花丑石安。官既支离民又病，待成新竹斫鱼竿。
高邮州署秋日偶题五首·其二
作者：魏源
朝代：清
体裁：七言绝句

传舍官如住寺僧，半年暂主此荒城。湖边无处看山色，但爱千家带雨耕。
高邮州署秋日偶题五首·其五
作者：魏源
朝代：清
体裁：七言绝句

不暇莺花与酒旗，半忙吏牍半忙诗。新来札比催租急，江外僧徵去岁碑。
高邮州署秋日偶题五首·其四
作者：魏源
朝代：清
体裁：七言绝句

隔墙树作青山看，乍晓莺当赤子听。僧解送花兼送竹，吏忙钞牍更钞经。
鸡窗待旦吟
作者：魏源
朝代：清
体裁：古风

枕中一声残梦死，忽然天地上窗纸。上年城南五十年，尚疑丱角书窗催早起。早起人事如鱼鳞，人之少壮天之晨。也曾听此于京国，桑弧起舞殊埘桀。也曾听此于古寺，暮鼓晨钟催出世。也曾听此于江淮，踏霜晨起趋官街。同是鸡声境千异，唤醒尘劳成底事。一更风，两更雨。念念尘尘若梭杵，百岁催人阅逆旅。三更雨，五更风。重衾恩怨相噞喁，漏尽钟残犹梦中。惟有窗前听鸡客，回首鸡声泪于邑。
黄山云海诗
作者：魏源
朝代：清
体裁：古风

海成山忆蓬莱阁，山成海则文殊庵。我来正值月华霁，玻璃影涵千万嵾。山童忽报将铺海，是时雨后山气酣。山山树林喷薄有形无声之飞澜，分流互注相回盘，惊奔乱骛如脱骖。初各一缕合万族，从足至腰渐脊䰐。不风不波千万里，以天为岸山为鲇。一白光中万青攒，天荒地老无人帆。俄顷凹凸高下浑一函，但馀方丈瀛洲三。众山反下水反上，翻怪声空如此蓝。人天世界空中嵌，但少倒月沉秋潭。良久海风渐荡漾，白光始与青光参。中有松涛万谷助岈㟏，更有万怪出没相吞眈，又恐三山随波漂没化为岚。日光忽跃金乌𧽼，饥蛟倒吸无留痰。以下还下嵁还嵁，惟见白斗参横南。归来勿与痴人谭，梦中说梦谁昙聃。
黄山绝顶题文殊院五首·其一
作者：魏源
朝代：清
体裁：七言绝句

峰奇石奇松更奇，云飞水飞山亦飞。华山忽向江南峙，十丈花开一万围。
黄山绝顶题文殊院五首·其三
作者：魏源
朝代：清
体裁：七言绝句

一线天开透出厓，如人堕地眼初开。莲花仙掌撑空起，直是重游太华来。
黄山绝顶题文殊院五首·其二
作者：魏源
朝代：清
体裁：七言绝句

不知何处是尘埃，竟踏青天顶上来。欲觅寺僧无向导，山门空待白云回。
黄山绝顶题文殊院五首·其五
作者：魏源
朝代：清
体裁：七言绝句

不须搔首羡青莲，此地神仙不直钱。高处行难阔处立，峰头少地有馀天。
黄山绝顶题文殊院五首·其四
作者：魏源
朝代：清
体裁：七言绝句

星辰如碗压头巅，四大禅床放倒眠。梦里误伸巨灵脚，劈开二华插秋天。
黄山西海门观落日歌
作者：魏源
朝代：清
体裁：古风

三天门后三海门，天门高高海门深。划然大断双阙崟，左厓右壁屹万寻。乱麻皴摺百千层，屹若峭岸临沧溟。再阙三阙重觚棱，竖立铁黑横空青。海门之中万石变，一峰一峰乱峰眩。茫乎芴乎大海淀，蛟鼍屃赑来酣战。夕阳欲下无人境，形复生形影生影。白云涌起松涛猛，争攫火珠灵怪逞。云与全山共呼噎，诸峰此时大阖辟。弱水西流日西坠，欲不归来虎豹悸。传闻月海更寥邃，恨不月下来观月崷崒。
黄山诗
作者：魏源
朝代：清

峡壁仙掌立，细路纹在掌。久别莲花峰，十年如更长。万石相玲珑，叠出群山上。云峦时绝续，泉声日奔放。泱漭天为岸，扶难感藜杖。绝巅峙峭石，生成非一状。要知颖露奇，只在蟠根广。奇绝飞来石，何年巧安放。谓坠上空空，谓崩绝依傍。莫穷结构原，弥惊孤立壮。不知何处云，飞作兹山石。嵯峨各异势，纷诡不一格。春雷怒万笋，阊阖排戈戟。石腹裂百窍，吞吐云烟百。雨余云不归，来往此中宅。有时铺作海，万青环一白。蛟龙恣变现，怒鼓天涛赫。谁凿混沌天，而无斧痕迹。变幻各纵奇，不复就绳尺。石间松尽眠，石外水皆砉。老松生空山，一物无可恃。得天惟云液，得地惟石髓。母石而父云，化亿万龙子。有似石纽圣，剖腹能生启。禀兹坚劲性，怪怪奇奇起。势不欲上天，横行云海里。性石不性木，肯共云生死。但知极松变，那顾失松体。一峰踞一龙，万峰万龙倚。空山风雨来，精灵互神鬼。苍叟夜叩扃，闭门君勿理。
黄山诗·其一
作者：魏源
朝代：清

峡壁仙掌立，细路纹在掌。久别莲花峰，十年如更长。万石相玲珑，叠出群山上。云峦时绝续，泉声日奔放。泱漭天为岸，扶难感藜杖。绝巅峙峭石，生成非一状。要知颖露奇，只在蟠根广。奇绝飞来石，何年巧安放。谓坠上空空，谓崩绝依傍。莫穷结构原，弥惊孤立壮。
黄山诗·其二
作者：魏源
朝代：清

不知何处云，飞作兹山石。嵯峨各异势，纷诡不一格。春雷怒万笋，阊阖排戈戟。石腹裂百窍，吞吐云烟百。雨余云不归，来往此中宅。有时铺作海，万青环一白。蛟龙恣变现，怒鼓天涛赫。谁凿混沌天，而无斧痕迹。变幻各纵奇，不复就绳尺。石间松尽眠，石外水皆砉。
黄山诗六首·其一
作者：魏源
朝代：清
体裁：古风

梦时心造境，醒时枕造心。追之皆易失，谁执云山岑。一步一面目，千态千苍黔。只此对面峰，各自殊晴阴。瞬瞬失向背，尺寸分浓深。缥缈变幻中，云气相升沈。
黄山诗六首·其三
作者：魏源
朝代：清
体裁：古风

不知何处云，飞作兹山石。嵯峨各异势，纷诡不一格。春雷怒万笋，阊阖排戈戟。石腹裂百窍，吞吐云烟百。雨馀云不归，来往此中宅。有时铺作海，万青环一白。蛟龙恣变现，怒鼓天涛赫。谁凿混沌天，而无斧痕迹。变幻各纵奇，不复就绳尺。石间松尽眠，石外水皆砉。
黄山诗六首·其二
作者：魏源
朝代：清
体裁：古风

峡壁仙掌立，细路纹在掌。久别莲花峰，十年如更长。万石相玲珑，叠出群山上。云峦时绝续，泉声日奔放。泱漭天为岸，扶难感藜杖。绝颠峙峭石，生成非一状。要知颖露奇，只在蟠根广。奇绝飞来石，何年巧安放。谓坠上空空，谓崩绝依傍。莫穷结构原，弥惊孤立壮。
黄山诗六首·其五
作者：魏源
朝代：清
体裁：古风

磊磊涧中石，郁郁山上柏。其上皆青空，其下皆绝壁。白露亘山根，山如水上泊。我庐万山顶，四面奇峰碧。日友晓时云，日面黄虞石。花落谢冬春，月出辨晨夕。山深自造化，想自洪濛坼。如何羽衣子，隐现流电舄。欲往从之游，云深绝行迹。
黄山诗六首·其六
作者：魏源
朝代：清
体裁：古风

人言黄山险，未曾识背面。山阳面太平，其阴负歙县。入阴不入阳，何曾石门键。请观后海奇，笏笋罗庭殿。乃升光明顶，蛟龙云海战。而后右西海，左及文殊院。天都莲花秀，一一穷窔竁。仍返下山路，历览龙潭遍。但饫云水奇，几曾泉石困。用兵向导先，力少收功便。请告登黟人，险逊登华万。
黄山诗六首·其四
作者：魏源
朝代：清
体裁：古风

老松生空山，一物无可恃。得天惟云液，得地惟石髓。母石而父云，化亿万龙子。有似石纽圣，剖腹能生启。禀兹坚劲性，怪怪奇奇起。势不欲上天，横行云海里。性石不性木，肯共云生死。但知极松变，那顾失松体。一峰踞一龙，万峰万龙倚。空山风雨来，精灵互神鬼。苍叟夜叩扃，闭门君勿理。
黄山诸谷二首 其一 松谷五龙潭
作者：魏源
朝代：清
体裁：古风

溪山喜游人，先遣流泉导。流泉畏出山，十里声先噪。后海此门户，涧壑窅深峭。诸峰如笋城，古寺专其窔。一壑一龙宫，不肯同堂奥。一湫一石色，不肯复形貌。其上白雨飞，其下镜台耀。石或嵌或穹，松或荫或冒。百尺水精帘，四面水仙操。会成大寒碧，澈骨乾坤照。始悟万化初，一泓水源肖。并无声潺湲，但有光澄妙。何必入山深，莹然尘梦觉。从此讨仙源，步步皆壶峤。
黄山诸谷二首 其二 云谷九龙潭
作者：魏源
朝代：清
体裁：古风

谁令石化水，谁令水化龙。始知龙水石，一气性相通。曲折云一道，贯穿月九重。出石入石坎，出山在山蒙。幽深不敢近，中有潜蟉宫。宫中寒碧天，不因石与松。我来镜须发，光影前身逢。极彼色相丽，转令色相空。极彼舌广长，转归寂寥中。安得开径人，不被烟云封。
黑龙江将军打围图歌
作者：魏源
朝代：清
体裁：古风

八月河冰九月雪，十月天山厚地裂。纥干山头冻雀死，海东青翅冷如铁。渥集连天獐鹿肥，将军下令大打围。八旗列阵鱼贯进，酣猎兼旬犹未归。白羽连贯三狻猊，老林突出千年罴，恍如钜鹿昆阳师。山猎未餍水猎补，打冰重集捞珠户。鲟鲤十丈可盈船，鲨鱼带甲可化虎。杀气遥连长白山，大家痛饮黄龙府。细骑小队貂襜褕，红妆马上悬玄狐。风驰电转斗飞捷，笑指新月如弯弧。乌蜡藉履不知冻，雕翎盖屋似穹庐。人参水灌磨菰粗，使鹿使獒如使驴。猎罢回军载苍兕，驼车相属四百里。讲武重勒索伦队，堂子割牲观角牴。人人自负曳落河，气吞万帐摩千垒。昨宵羽檄走乌孙，大妇小妇齐饯樽，抽箭仰视天山云。二百馀年乘王气，四海无敌辽兵锐。知君画手思鼓鼙，汉家世出关西帅。
龙门二首·其一
作者：魏源
朝代：清
体裁：五言律诗

不放黄河走，层层锁石门。驾空崩雪浪，夺隘战乾坤。南北中条划，地天人力尊。如何开辟久，元气尚浑浑。
龙门二首·其二
作者：魏源
朝代：清
体裁：五言律诗

禹庙势岧峣，元圭拱玉霄。俯厓诸念绝，终夜万灵朝。屋有龙蛇画，金无魑魅骄。谁言三级浪，赤鲤尾全烧。
龙门吟
作者：魏源
朝代：清
体裁：古风

乌乎，禹河以前故道安可求。龙门未辟，吕梁未凿，不应古河天上流。怀山襄陵九载耳，九载以前谁咨诹。壶口底柱皆石脉，雷首王屋所从抽。若果河流冒干脊，谁言大山之间必大沟。崩雷万丈此厓石，裂天劈地□飗飕。天生黄河必有壑，有壑必在龙门之上头。或言古走大漠外，岂越阴山穿碛陬。徙河塞外信荒诞，汉武早斥齐人咻。或言河潴蒲昌海，洑源重出星宿湫。济水三伏亦三见，安知古河伏见不与侔。又言河之上游受大涧，与桑乾源咫尺修。古河或走桑乾道，并皆臆测难形求。童律庚辰不可作，谁执樏橇推其由。神河神水出没不可测，天一变化如浮沤。灵均好作荒唐问，我今此问非悠悠。禹贡山经所未及，桑郦我能拄其喉。频年泛滥灾中国，未必天意非人谋。从来观澜必溯始，水情水性宜冥搜。桃花水涨三千秋，几见赤鲤成长虬。乌乎，龙门未辟以前，古河故道安可求。
泽畔吟吊屈左徒
作者：魏瀚
朝代：清

君山黯碧愁云湿，嘄阳群笑猩猩泣。灵风神雨横江来，楚累游魂亭亭立。贝宫骨冷魂不死，芳根迸断湘兰蕊。梦泽白茅与天齐，荃蕙菉葹辨谁是。盲莹泪乾竹斑老，土花漠漠埋荒草。血痕沦地黦劫灰，何处青磷凝玛瑙。云和涩调不忍弹，江月有声瘦蛟寒。婵媛惨澹迟北渚，怨魄空闻为余叹。冯夷傲睨不可诉，冤咸号咷灵胥怒。幽愤抗词动紫皇，鬼巢翻倾元精铸。九章懊侬复恼公，南国哀响中古风。輶轩折轴素王萎，来者矜能注鱼虫。我愿洞庭水，化为巴陵酒。长虹为舌，南箕为口，噏吸咙胡虬龙吼。涸泽纷拿鼋鼍走，读《骚》不须更问天。玉棺累累葬神仙。
湘江曲
作者：魏瀚
朝代：清

雨带寒烟锁画桥，湘江日暮荡兰桡。平潮一夜添新涨，十里东风五里潮。
挽彭玉麟联
作者：魏燮
朝代：清
体裁：联

南海一观音，也曾香火有缘，此老亦令天上去；西湖三少保，若论身名俱泰，伊人宛在水中央。
过耀州
作者：魏燮均
朝代：清

车马匆匆过耀州，晓风凉意似新秋。孤城废久成墟里，破壁颓残剩故楼。陵谷不知何代变，人民或是昔时留。我来不敢停骖问，恐话沧桑也白头。
塞上客夕
作者：魏燮钧
朝代：清

近塞春风大，寒吹阴复晴。沙尘霾日色，草木聚边声。野坠荒云黑，山烧夜火明。萧条复谁慰，竟夕独凄清。
岫岩秋望感兴
作者：魏燮钧
朝代：清

乾坤万里接风烟，独立苍茫兴浩然。秋色西来通渤海，晓云东望极朝鲜。侧身人世如迁客，过眼光阴感暮年。牢落吾生终寂寞，何须搔首问青天。
还乡
作者：魏燮钧
朝代：清

一年惊又腊，风雪送归程。海上岁将尽，天涯人独征。依官成拙计，负米困劳生。更有高堂望，迢迢念子情。
挽左宗棠联
作者：魏琦
朝代：清
体裁：联

二万里岩疆，指挥若定，中兴推硕辅，问谁是旗翻瀚海，名勒天山，当年白发归来，长为圣朝消隐患；八千言仪草，墨迹犹新，雅意出怜才，最难忘灯灿平泉，宴开东阁，此日碧云望断，凭将清泪哭元勋。
曹仁宪谨荣寿
作者：魏瑩
朝代：清

夫子由来岳降生，盛称官长是神明。四郊雨足亭徵喜，五载冰心水比清。菊逸芳流秋节晚，棠甘芾逐岁华荣。海东士女金思铸，万古千秋不朽名。士中名吏学中贤，经济文章尽可传。昔日桂香标第一，今朝桃实庆三千。赓诗人是金兰集，祝寿班同玉笋联。我也有心齐献颂，雕虫小技愧成篇。
挽彭玉麟联
作者：魏畬先
朝代：清
体裁：联

旁作亚疑丞，励翼赞襄，自有芳规垂史馆；勋猷奠江汉，雷霆雨露，长留遗爱在人间。
挽彭玉麟联
作者：魏疄先
朝代：清
体裁：联

古今能有几人，慷慨激昂烈士著；朝野同为一哭，潇湘风雨大星沉。
偶然作
作者：魏礼
朝代：清

折臂而成医，乃知公叔贤。于时独踟蹰，落日立渠边。课僮潴行潦，轻流正涓涓。惟有清秋风，吹我意婵媛。独立发万端，南望何亭亭。山鸟时来归，载飞还载鸣。日暮倚秋风，慷慨不能平。天宇一寥阔，万里凌孤鹰。山居面石壁，日月去我早。奄忽逝年华，自顾何草草。人生会有处，鸟飞鱼在沼。如何俯仰间，侧侧满怀抱。
偶然作·其一
作者：魏礼
朝代：清
体裁：古风

折臂而成医，乃知公叔贤。于时独踟蹰，落日立渠边。课僮潴行潦，轻流正涓涓。惟有清秋风，吹我意婵媛。
偶然作·其三
作者：魏礼
朝代：清
体裁：古风

山居面石壁，日月去我早。奄忽逝年华，自顾何草草。人生会有处，鸟飞鱼在沼。如何俯仰间，侧侧满怀抱。
偶然作·其二
作者：魏礼
朝代：清
体裁：古风

独立发万端，南望何亭亭。山鸟时来归，载飞还载鸣。日暮倚秋风，慷慨不能平。天宇一寥阔，万里凌孤鹰。
再到岭南诗
作者：魏礼
朝代：清
体裁：古风

已誓辞岭南，今复从人役。六月买舟行，七月到水驿。幨帷入官衙，甫坐未暖席。胥吏双垂手，捧卷与喉积。华堂正葱茏，驺从纷辟易。梁橑锦绮张，室中辉煌色。雕镂施下陈，溷轩耀丹碧。于以奉上官，下民望恩泽。击鼓何阗阗，台皂分两翼。巨镣响郎当，桁杨累接迹。徒杖为麟鸾，十宗九大辟。日日报瘐死，身死臧不贷。生者追索完，便可施杀磔。小者十数辈，大者数十百。日光惨惨然，又传飞宪檄。曰汝事纵容，而止科盗贼。参僚方递宴，一日四五食。繁声促心耳，新奏迂琴瑟。姱女擎玉觞，俳优杂进剧。脱帽兴容与，纵横随酒力。乃驱鸠鹄民，任意为敲谪。呵谓此奸徒，敢不承叛逆。贼叛均殊死，胡为苦煎迫。彼尚有妻子，尚有姻与戚。律例有明条，是当合并籍。城中四犴狴，男女囚弃塞。中有轻系人，三载闭幽黑。其过久已昭，屡请不蒙释。嗟汝下愚民，汝慎无凄恻，兹独死一身，妻孥可清白。
将别陈元孝既作诗不能自己又赋时季春四日
作者：魏礼
朝代：清
体裁：古风

春色不华石，祁寒不泐金。丈夫相为死，在此一寸心。见君梦寐好，胡使忧难任。暮春迫艳花，片片随江潭。晖日亦知晏，阴谐自知阴。阴晏各代续，华发遂来侵。我非羽翼鸟，何以集君林。
次韵奉酬宋牧仲使君《使院池上构小桥待和公漫赋一绝》二首·其一
作者：魏礼
朝代：清
体裁：七言绝句

编木横池径未遥，閒来不待主人邀。使君风度真𡰥旷，夜踏青莎送板桥。
水庄早起
作者：魏礼
朝代：清
体裁：古风

云旭映平林，烟水流晨熙。重露草未起，沾我裳与衣。天地一浑噩，因知孩提时。驱犊驯出皂，濈濈行斜蹊。农夫气闲暇，荷锄过田畦。见此诚心乐，好情都已微。
独立
作者：魏礼
朝代：清
体裁：古风

皓月穿山屋，影缺光有余。盈盈生远寒，山川淡以虚。中有百结心，对之不能舒。四顾但寂寥，清风吹我裾。举首望明月，俯首视微躯。
余有寒溪闻落木之句罗子为作画复赋
作者：魏禧
朝代：清
体裁：五言律诗

左折西桥路，东皋连翠微。谁将一幅纸，写余心所思。松下闻声处，溪前独立时。寒光看不尽，日夕秋山知。
再过赤溪呈邓元白
作者：魏禧
朝代：清
体裁：古风

相见意不已，不寐竟达旦。振衣出南郭，露草凄以漫。轻烟幕平林，村村鸡犬散。初日多好光，主人适朝饭。人生不知心，何用更谋面。我生十一岁，窃希范张传。素心六七人，异姓而同干。涂氏贤父子，君之旧友善。语我与林子，奇才不易见。天下昔无君，黎阳初构乱。城虎不择肉，党恶以千万。君督南乡兵，机密发不缓。黎明驻南郊，群凶寝方燕。踉跄出门斗，前死后者窜。一日杀千人，万家获安奠。死者骨肉亲，至今不敢怨。乡兵骄成功，虎死狼为患。君更用市人，疾若摧枯蔓。用人人不疑，杀人人不叛。事己身不与，超然如飞翰。前日同涂林，访君读书院。路经校射场，指是君所践。怀哉李太白，风月此遗墠。昔读袁州碑，高文垂孔殿。字字关人伦，儒术尊不贱。夹溪千树桃，白沙空断岸。怜君多白须，喜君老尚健。
勺庭示诸生
作者：魏禧
朝代：清

瞽人入坎窞，援之出平康。棘刺当孔道，挥之行路傍。举手非为劳，举口能为良。大言遗珠玉，小言效秕糠。天地待弥缝，岂必圣与王。严霜无强叶，松柏特青亭。周庭多杂木，深冬如春荣。琐细不相识，但知天所生。物各抱真性，岂希松柏名。譬如厌膏粱，忽思御藜藿。车马何喧阗，缓步生寥廓。当暑进狐白，人乃弃不著。始知人生欢，适志为真乐。
勺庭示诸生·其一
作者：魏禧
朝代：清
体裁：古风

瞽人入坎窞，援之出平康。棘刺当孔道，挥之行路傍。举手非为劳，举口能为良。大言遗珠玉，小言效秕糠。天地待弥缝，岂必圣与王。
勺庭示诸生·其三
作者：魏禧
朝代：清
体裁：古风

譬如厌膏粱，忽思御藜藿。车马何喧阗，缓步生寥廓。当暑进狐白，人乃弃不著。始知人生欢，适志为真乐。
勺庭示诸生·其二
作者：魏禧
朝代：清
体裁：古风

严霜无强叶，松柏特青亭。周庭多杂木，深冬如春荣。琐细不相识，但知天所生。物各抱真性，岂希松柏名。
大铁椎传
作者：魏禧
朝代：清

庚戌十一月，予自广陵归，与陈子灿同舟。子灿年二十八，好武事，予授以左氏兵谋兵法，因问：“数游南北，逢异人乎？”子灿为述大铁椎，作《大铁椎传》。 大铁椎，不知何许人，北平陈子灿省兄河南，与遇宋将军家。宋，怀庆青华镇人，工技击，七省好事者皆来学，人以其雄健，呼宋将军云。宋弟子高信之，亦怀庆人，多力善射，长子灿七岁，少同学，故尝与过宋将军。 时座上有健啖客，貌甚寝，右胁夹大铁椎，重四五十斤，饮食拱揖不暂去。柄铁折叠环复，如锁上练，引之长丈许。与人罕言语，语类楚声。扣其乡及姓字，皆不答。 既同寝，夜半，客曰：“吾去矣！”言讫不见。子灿见窗户皆闭，惊问信之。信之曰：“客初至，不冠不袜，以蓝手巾裹头，足缠白布，大铁椎外，一物无所持，而腰多白金。吾与将军俱不敢问也。”子灿寐而醒，客则鼾睡炕上矣。 一日，辞宋将军曰：“吾始闻汝名，以为豪，然皆不足用。吾去矣！”将军强留之，乃曰：“吾数击杀响马贼，夺其物，故仇我。久居，祸且及汝。今夜半，方期我决斗某所。”宋将军欣然曰：“吾骑马挟矢以助战。”客曰：“止！贼能且众，吾欲护汝，则不快吾意。”宋将军故自负，且欲观客所为，力请客。客不得已，与偕行。将至斗处，送将军登空堡上，曰：“但观之，慎弗声，令贼知也。” 时鸡鸣月落，星光照旷野，百步见人。客驰下，吹觱篥数声。顷之，贼二十余骑四面集，步行负弓矢从者百许人。一贼提刀突奔客，客大呼挥椎，贼应声落马，马首裂。众贼环而进，客奋椎左右击，人马仆地，杀三十许人。宋将军屏息观之，股栗欲堕。忽闻客大呼曰：“吾去矣。”尘滚滚东向驰去。后遂不复至。 魏禧论曰：子房得力士，椎秦皇帝博浪沙中。大铁椎其人欤？天生异人，必有所用之。予读陈同甫《中兴遗传》，豪俊、侠烈、魁奇之士，泯泯然不见功名于世者，又何多也！岂天之生才不必为人用欤？抑用之自有时欤？子灿遇大铁椎为壬寅岁，视其貌当年三十，然大铁椎今年四十耳。子灿又尝见其写市物帖子，甚工楷书也。
宋牧仲使君留饮书斋即席有作
作者：魏禧
朝代：清
体裁：七言律诗

秋晚寻医过赣江，使君迟我读书堂。风吹北院清歌隔，雨洒东窗夜话长。兰簿交新浑似故，橘盘坐久不闻香。最怜出语关民瘼，手把醇醪未忍尝。
早发华阳镇
作者：魏禧
朝代：清
体裁：古风

七月五日阻北风，江头白浪高于篷。中秋夜泊华阳镇，琵琶琥珀声瑽瑽。月高鸡啼天不曙，官船吹金起击鼓。不闻江上人语声，惟闻满江动樯橹。北风渐软江水平，高帆一一出前汀。估人利涉争及时，何能熟寝待天明。披衣出舱我看月，波黑天低光明灭。梦中每爱放江船，月落空江鸣鶗鴂。
淮阴寄门人赖韦兼酬诸生
作者：魏禧
朝代：清
体裁：七言律诗

闻说淮东形势地，三城万瓦夹江滨。小山赋后谁招隐，漂母祠前早闭门。日月苦消行路客，篮舆长忆执经人。深秋木叶知多少，扫径相迟薜荔村。
灵岩杂咏
作者：魏禧
朝代：清
体裁：七言绝句

琴台如髻绕烟鬟，学得新声手自弹。七十二峰看不尽，烟波纯浸洞庭山。
登日峰
作者：魏禧
朝代：清
体裁：五言律诗

不见扶桑国，登临只此峰。因之分画夜，直欲破鸿濛。树影群山外，烟浮万井中。天风自吹息，未许白云封。
登雨花台
作者：魏禧
朝代：清

生平四十老柴荆，此日麻鞋拜故京。谁使山河全破碎？可堪翦伐到园陵！牛羊践履多新草，冠盖雍容半旧卿。歌泣不成天已暮，悲风日夜起江生。
离邮九日奉怀伯兄将自燕都出塞
作者：魏禧
朝代：清
体裁：七言律诗

高邮雄镇控南淮，野水苍茫没草莱。独立自怜云物好，隔船遥见菊花开。燕山秋色余金狄，塞上悲风接玉阶。天地到今谁涕下，幽州此日莫登台。
答菊
作者：魏禧
朝代：清
体裁：古风

尔本同众卉，以我特知名。我已谢人间，尔犹保余荣。篱下邈难遇，缤纷在华庭。内房罗宠女，缜发耀鸦翎。晨梳供采摘，双鬓横新英。洁身充近玩，委藉何纵横。却误周茂叔，犹以隐逸称。
菊答
作者：魏禧
朝代：清
体裁：古风

我本自为芳，清心来众赏。不作却聘书，高名自标榜。一任朱门游，终焉逢户想。睇彼隐君子，热中劳俯仰。朝住青云下，暮蹑华堂上。翩然意气增，春温变秋爽。俯念此微生，荣落任天壤。虽然草木姿，窃用资生养。枕之双目明，服之年寿长。看君出北山，名实何卤莽。
走笔寄甘健斋转张曲江明府
作者：魏禧
朝代：清
体裁：古风

甘子壁上诗，慨然想见君有奇。甘子避世东墙下，君数顾之何所为。其日示我一长篇，上传山西巡抚忠襄蔡公贤。后有论赞三百言，睢阳之烈千古传。张君传如韩退之，附载中军应都司。凛凛南八好男儿，方伯名与许远齐。更有宁武周将军，阖门战死无孑遗。感公遗书自愤发，愧死贺兰不出师。是时蔡公奉旨已解任，力战十日，城破自经三立祠。劳瘠身轻不得死，时盛乃脱铁甲加公衣。归家手杀子与妻，再拜尸前经树枝。门皂厮养二十余，祠前树下尸累累。我同林子读至是，默然无声泪雨垂。吏部曰公用人侵我吏，台省曰公儒者不可使。国是日非士解体，传中一一详其事。乃知张君不独爱忠臣，能见大计有如此。我翻案上书，明季遗闻多删除。林子拍案大叫绝，何人今能为此说。甘子拱手君莫疑，此亦张君之所为。朝出城西门，甘子送我乘桴行。江风飒飒吹白蘋，石濑回薄溅衣巾。悔于南丰不识君。
送任道爰同诸子幼刚归九江
作者：魏禧
朝代：清
体裁：五言律诗

天下少知己，寒山多苦音。欲将千古事，赠子十年心。前路风霜满，故乡烟水深。莫劳刘子骥，迟汝桃花林。
挽曾国荃联
作者：魏绍仁等
朝代：清
体裁：联

威烈著南邦，半壁河山欣再造；恩荣颁北阙，千秋俎豆庆常馨。
乙未1895避乱崇武归舟阻风泊观音澳
作者：魏绍吴
朝代：清

乾坤战伐总堪伤，魂梦无因泣数行。巨浪连天争簸舞，扁舟一叶共低昂。岂期绝海逢孤岛，何处青山认故乡。记得乱离秋八月，观音澳上几徬徨。
农家
作者：魏绍吴
朝代：清

群鹭纷飞水满田，农家叱犊夕阳边。但教粳秫常丰岁，不为儿孙造孽钱。绿竹雨馀初迸笋，垂杨风定尚吹绵。此中合有渊明在，短褐箪瓢自晏然。
旧友
作者：魏绍吴
朝代：清

旧友晨星有几人，一番相对一伤神。频经聚散还离合，阅尽艰难又苦辛。好雨润沾三径足，閒花乱放满园春。细推物理皆堪乐，只有吾曹鬓欲银。
课子
作者：魏绍吴
朝代：清

课子从来望岂奢，要令清白继吾家。读书明理资修养，守分安贫莫怨嗟。俯仰问心求不愧，浮沉于道贵无差。中原倘有兴隆日，祭祀毋忘告阿爷。
挽彭玉麟联
作者：魏绶先
朝代：清
体裁：联

含玉在息柯返时，始知乞骸归田，谋国老臣心已瘁；论功从大乱平后，允宜荐馨陈俎，图形薄海气如生。
挽曾国藩联
作者：魏耆
朝代：清
体裁：联

不用口碑颂遗爱；实为朝廷生异人。
弹铗歌
作者：魏耕
朝代：清
体裁：古风

我生岂无命，何为使我漂流天南海北陬。日与腐儒小子论诗书，唇干口燥不得休。谁言人生直如矢，苍苍反复曲如钩。不见城中达官骑大马，杀人多者居上头。会须觅取百个钱，日醉洞庭岳阳之酒楼。俯观波涛千里横击，销我千古万古之忧愁。
拟李翰林醉后答丁十八以诗讥余捶碎黄鹤楼
作者：魏耕
朝代：清
体裁：古风

我本谪仙翁，亲见东王公。借取卢敖杖，汗漫随春风。寻仙直上黄鹤楼，扁舟系缆潇湘东。黄鹤高楼压荆州，影落洞庭三万秋。凭陵大啸弄明月，崩摧卷入天河流。太守却来相调笑，讥余捶碎黄鹤楼。黄鹤已捶碎，更铲迭嶂倾豪辈。洪涛浩瀚驾青雀，乘风啸傲事沉醉。醉后狂吟《渌水歌》，白云一片遥相对。愿君归汉阳，日日进千觞，锦袍吹玉笙，振笔为文章。若道《鹦鹉》无人赋，试看洲前瑶草芳。
晓发苏州逢故人
作者：魏耕
朝代：清
体裁：七言律诗

鸡鸣残月下金阊，白鹤孤栖城上霜。匹马萧萧衣后短，重关杳杳路初长。相逢屠狗皆亡虏，对泣南冠半故乡。回首东吴遗恨在，胥门犹自向江湘。
湖州行
作者：魏耕
朝代：清
体裁：古风

君不见湖州直在太湖东，香枫成林橘青葱。山川迢迢丽村渚，秋城淡淡遮苍穹。亭皋百里少荒土，风俗清朴勤桑农。充肠非独多薯蓣，宴客兼有锦鲤红。白屋朱邸亘原野，黔首击壤歌年丰。今岁野夫四十一，追忆往日真如梦。腐儒营斗粟，闾阎挽长弓。盗贼如麻乱捉人，流血谁辨西与东？又闻大户贪官爵，贿赂渐欲到三公。豪仆强奴塞路隅，猰貐豺狼日纵横。皇天无眼见不及，细民愁困何时终？安得圣人调玉烛，再似隆庆万历中。天下蚩蚩安衽席，万国来朝大明宫。
赠钱肃润
作者：魏耕
朝代：清
体裁：古风

扶桑海水波，烛龙光景微。蟾魄相沦惑，天地纷无禧。苍梧狩不还，烈士志亦危。喟然起西游，泛舟昆明池。黄姑不驾箱，织女缣靡储。阴风昼夜兴，卉木顿已凄。抚躬怀洛邑，顽民良足悲。遁匪依岩穴，散发吟郊畿。漆身余隐痛，蹈则陷焱机。二心何所愧，慷慨欲报谁？令名荣丹青，丹青未可訾。商山遗素风，终南多佳期。深谷路匪远，玉液可疗肌。行将憩我辙，斯道尚能追。
醉歌行·姜大行宴中作
作者：魏耕
朝代：清
体裁：古风

明州布衣家已倾，几岁亡命乞余生。褴褛百结脚不袜，伶仃枯槁无人形。奔走东吴与西楚，满城尽是商与贾。各自全躯保妻子，捶胸何处诉愁苦。今年飘泊长洲来，性命如丝更可哀。一餐饱饭襟怀好，输心写意倾深杯。秋雨注墙蝼蛄叫，菊花倒地金钱开。三盏两盏筋骨活，将醉未醉春姿回。欢乐填填彻晓夜，何知罾缴遍尘埃。姜生姜生不须虑，圣贤豪杰终荒苔。人生三万六千日，会当日日眉头开，富贵于我何有哉！
感事
作者：魏舒
朝代：清

乍解军持别梵王，临歧心事祇凄凉。冠巾重上先人冢，衣钵分传弟子行。旧刹风幡留半偈，寒镫夜雨梦连床。从今更作青莲喻，虽在淤泥亦自香。沙门高士两难争，太息千秋论未平。妙总恰为文字累，寂音偏受党人名。酒醒旅馆离初地，吟绕空床杂梵声。我是懒残方堕此，十年宰相识平生。
感事·其一
作者：魏舒
朝代：清

乍解军持别梵王，临歧心事祇凄凉。冠巾重上先人冢，衣钵分传弟子行。旧刹风幡留半偈，寒镫夜雨梦连床。从今更作青莲喻，虽在淤泥亦自香。
感事·其二
作者：魏舒
朝代：清

沙门高士两难争，太息千秋论未平。妙总恰为文字累，寂音偏受党人名。酒醒旅馆离初地，吟绕空床杂梵声。我是懒残方堕此，十年宰相识平生。
述怀
作者：魏荔彤
朝代：清

白月挂屋角，霜风落晚圃。索居愧无营，行吟玩岁暮。哀笛发清商，空堂寒欲雨。萧萧四壁来，秋声在檐树。彭殇理齐观，百年总朝露。行乐及芳时，丹砂古贻误。
题沈归愚万峰独立图
作者：魏荔彤
朝代：清

峰峰卓立断跻攀，筇屐逍遥鸟道间。试问此翁登眺后，何人更上万重山？
马陵道
作者：魏荔彤
朝代：清

战垒千秋沙草平，更无残戟碍春耕。荒城夜半喧雷雨，还似当年万弩声。
曹仁宪谨荣寿·其一
作者：魏莹
朝代：清
体裁：七言律诗

夫子由来岳降生，盛称官长是神明。四郊雨足亭徵喜，五载冰心水比清。菊逸芳流秋节晚，棠甘芾逐岁华荣。海东士女金思铸，万古千秋不朽名。
曹仁宪谨荣寿·其二
作者：魏莹
朝代：清
体裁：七言律诗

士中名吏学中贤，经济文章尽可传。昔日桂香标第一，今朝桃实庆三千。赓诗人是金兰集，祝寿班同玉笋联。我也有心齐献颂，雕虫小技愧成篇。
丁巳九日登马鞍山是日有家兄竟甫儿勷同友人李圣之白见先
作者：魏裔介
朝代：清
体裁：七言律诗

远山犹是旧时妍，携手同登兴杳然。云物自来还自去，秋霖为浦复为川。兵戈未息常驱马，霜露频飞尚有蝉。喜得与君扳痛饮，何妨酩酊即高眠。
丁巳十月挽申凫盟·其一
作者：魏裔介
朝代：清
体裁：七言律诗

少微星暗闭山樊，故友相看哭寝门。丘壑一生甘寂寞，图书数卷撷兰荪。拟将摩诘应难比，失却襄阳谁与言。步出槐滨聊怅望，水流花谢雁声繁。
丁巳十月挽申凫盟·其二
作者：魏裔介
朝代：清
体裁：七言律诗

徵书远避白云庐，点检生平得自如。共饮草堂忘岁月，自开花径狎樵渔。茂陵遗稿无封禅，安乐行春用小车。天上绯衣何太急，邯山洺水气萧疏。
丁巳正月念五日冯公述邀饮于友竹斋
作者：魏裔介
朝代：清
体裁：七言律诗

闭门谢客疏慵久，忽入城南访故人。羽檄已惊三载梦，烟霞又觉一年新。清泉白石盟初志，尊酒只鸡隔世尘。更欲论文联社会，添修茅屋对松筠。
七歌·其一
作者：魏裔介
朝代：清
体裁：古风

嗟余弱冠未知名，趼足十载走荒城。途穷反遭俗眼白，披裘带索笑零丁。上书一朝见天子，夜半前席在承明。金盘荐食何足羡，通经稽古有馀荣。呜呼一歌兮歌初放，眼光直出牛背上。
七歌·其七
作者：魏裔介
朝代：清
体裁：古风

有弟有弟志不下，俶傥权奇拟天马。饥寒不救妻子啼，高文落纸多鱼雅。十年困顿未逢时，荐福千本碑空打。高秋爽气合奋飞，一朝冠盖倾洛社。呜呼七歌兮歌欲停，念尔高斋对翠屏。
七歌·其三
作者：魏裔介
朝代：清
体裁：古风

母之祖考出于张，有明正人官职方。抚我鞠我多圣善，歉岁曾甘啖秕糠。教儿读书妇纺织，篝灯不知寒夜长。两儿今已衣朱襮，负米何由上高堂。呜呼三歌兮歌声咽，虫声满壁愁如结。
七歌·其二
作者：魏裔介
朝代：清
体裁：古风

生年忽已三十九，我父见背在已丑。寒云满空雪满山，但望松楸如疾首。遗书满簏不能读，直笔欲继班马后。平野堂前十亩园，松竹当年手自培。呜呼二歌兮歌思哀，悲风飒飒从天来。
七歌·其五
作者：魏裔介
朝代：清
体裁：古风

有姊有姊嫁瘿陶，中年无病忽催凋。光风转蕙崇兰谢，幽室一闭不复朝。尔独何为不相待，使余慈母音哓哓。从尔地下尔知否，诸孤遗恨泣清宵。呜呼五歌兮歌未歇，甥其思之慎勿忽。
七歌·其六
作者：魏裔介
朝代：清
体裁：古风

有妹有妹志独立，良人蚤没独掩泣。生儿命苦无父师，一经喃喃手自执。夜半时闻黄鹄歌，共姜守义幼所习。三冬纺绩供舅姑，寒飙飞雪空房急。呜呼六歌兮长太息，白日凄凄澹无色。
七歌·其四
作者：魏裔介
朝代：清
体裁：古风

有兄有兄大江西，折腰作吏亦何为。彭泽浪翻蛟龙怒，匡庐崒嵂连九疑。白鹿春云摇古树，扁舟何处问幽奇。双鱼欲寄无黄犬，三年不见空相思。呜呼四歌兮仰天喟，中夜徬徨不可寐。
三河县
作者：魏裔介
朝代：清
体裁：七言绝句

弹丸黑子是三河，寥落人家傍水波。圈佔谁怜民力尽，城边驿路重经过。
上元夜访真定张庚星父子
作者：魏裔介
朝代：清
体裁：七言绝句

小门深巷静无尘，一室熙熙物外春。杯酒不妨留阁老，尧夫当日是天民。
世传王昭君出塞马上琵琶及青冢遗迹令人哀之余读史知其嫁呼韩邪单于后生男伊屠智牙师为匈奴右日逐王则亦习而安其俗矣故为绝句以嘲之非敢唐突西子也
作者：魏裔介
朝代：清
体裁：七言绝句

汉宫一出号阏支，博得单于惊喜时。生子为王名日逐，相传青冢也堪疑。
丙午八月请告归里缙绅先生送我于国门之外者车马数百日暮乃得南行
作者：魏裔介
朝代：清
体裁：七言律诗

桑乾木绕帝城西，雨歇新秋古树齐。檀板轻敲分祖帐，兕觥传舞列长堤。由来燕赵多慷慨，况是田畴正渰凄。日莫扬鞭惊野鸟，云山此去好扳跻。
丙申清明日同白方玉蔡著雍儿勷游祖氏园亭遂至万泉寺
作者：魏裔介
朝代：清
体裁：五言律诗

倦眼宜春放，青青任马蹄。名花发石岸，新水涨前溪。虚阁清风入，梵居古树齐。寻源好策杖，犹欲过桥西。
丙辰仲秋挽潮阳大守丽榆叔不受伪职病故
作者：魏裔介
朝代：清
体裁：七言律诗

垂髫忆赴城南馆，壮岁功名亦未迟。岭外猺人迎竹马，江干名士篆丰碑。吞毡欲效苏卿节，夺笏还同秀实思。万里槥车何日返，潮阳烽火不胜悲。
东友人
作者：魏裔介
朝代：清
体裁：五言律诗

天地欃枪满，山河景物移。丹鸡盟石友，柿叶写新诗。道以迟能重，书因悟转疑。中原高战伐，运甓是吾师。
东阿县南渡河
作者：魏裔介
朝代：清
体裁：七言绝句

长途驿路出东阿，草色蒙茸秋色多。马上不知身在鲁，临流错忆是滹沱。
中和殿大学士兼冢宰金老先生家藏画鹰宋徽宗的笔也閒中命余题之余自愧弇鄙聊为七言古风以咏并请教正
作者：魏裔介
朝代：清
体裁：古风

气应少皞爽鸠氏，劲翮森竦势欲起。人言此是海东青，飞过碣石三千里。三千里外集横木，虞人巧计相羁服。一朝献入长杨宫，日食大官庖下肉。华绊金镮逸气生，爪如银钩足枯荆。尾疏臆阔目常侧，雄心惨澹若经营。伏尽秋高商飙发，翠华雷电动云阙。猎师相将始出笼，砺吻下韝色若艴。草枯木落狐兔骄，凌霄一纵抟飘飖。须臾洒血满平地，龙媒照夜竞鸣镳。功成归来振毛羽，耻与燕雀同俦伍。画壁犹令凡鸟惊，丹青仍贮云台府。君不见祝融之精为凤凰，五德俱备羽虫王，千年一见焕文章。鸷鸟自古比忠臣，周之尚父称鹰扬，闳夭散宜旦奭同翱翔。
乐城邮舍
作者：魏裔介
朝代：清
体裁：七言律诗

赵北燕南古战场，征车日日计糇粮。挽输络绎来南国，羽檄风尘暗朔方。哀柳依堤馀返照，残飙逐马冷行裳。浩歌雪涕令人老，我欲拂衣临辟疆。
乙卯中秋京师出兵赴荆州时传言将渡江进取也 其一 廿一至廿三连日夜雨
作者：魏裔介
朝代：清
体裁：七言律诗

闻道湖湘有战期，连绵霖雨晚秋时。铁衣问夜吹寒灶，征马嘶风狎鼓鼙。上将知兵须虑险，谋臣忧国贵争奇。功成自古归天宠，谁把凌烟姓字垂。
乙卯中秋京师出兵赴荆州时传言将渡江进取也·其二
作者：魏裔介
朝代：清
体裁：七言律诗

宣尼夹谷归侵地，晋国淮西降蔡人。岂谓书生空袖手，须防肉食善谋身。师环陇右乌云合，马踏荆山战血新。帷幄昔年曾借箸，渔竿今钓古槐滨。
乙邜九月有怀泥河张元裕诗坛
作者：魏裔介
朝代：清
体裁：七言律诗

爱君独负有诗才，旧相风流东阁开。树里灯明谈往事，花间酒满趁青苔。未沾一命牛衣泣，读罢三冬画角哀。七夕中秋都过了，征鸿度尽约君来。
九日登城南崔府君庙
作者：魏裔介
朝代：清
体裁：七言律诗

盘回曲径陟崔嵬，乔木凌云亦壮哉。鸿雁不来秋自老，柴桑有梦菊空开。丹房药灶迷烟火，古庙碑阴上绿苔。惆怅夕阳人共醉，遥看荒甸葬寒灰。
九日集朴园·其一
作者：魏裔介
朝代：清
体裁：五言律诗

万古重阳日，人生向此过。愁催双鬓短，青入一园多。遥岫悬高雉，平桥缀晚荷。菊觞频唤取，遮莫醉颜酡。
九日集朴园·其二
作者：魏裔介
朝代：清
体裁：五言律诗

移樽登小阁，云物晚来清。烟外霜砧落，霜前白雁横。寒山吞暮日，流水匝孤城。登眺悲今古，长吟赖友生。
九月念一日夜雨喜作
作者：魏裔介
朝代：清
体裁：七言律诗

老来一榻自舒徐，世事何劳叹索居。竹屋青灯听夜雨，小窗香茗读藏书。军中羽檄宵犹警，陇上菑畬手自锄。饘粥今冬尚可饱，天心仁爱乐何如。
九月朔日坐玉树轩观雨
作者：魏裔介
朝代：清
体裁：七言律诗

节近重阳景物新，高斋趺坐静无尘。鸦藏深树知观雨，花出娇容似向春。栖亩馀禾添粒子，开坛旧酿醉閒人。烟霞世外真堪赏，谁是先忧后乐身。
云龙吟
作者：魏裔介
朝代：清
体裁：古风

昔有退之与东野，欲为云龙相追逐，抒其不平之鸣。吾友又见犹龙氏，肝胆无猜共此生。奈何落羽复分飞，惊心雷雨之砰訇。西出井陉塞，南走城皋道。汾水悠悠无尽时，黄河东下连沧岛。安得与子徘徊钜鹿下，读史迁奇文之浩浩。不然忧能伤人，使我须发皓白如雪而将老。
五子咏 其一 杨犹龙
作者：魏裔介
朝代：清
体裁：古风

杨子气豁如，爱贤如不及。赋诗敌少陵，感慨时欲泣。嵯峨万仞岗，振衣自独立。每见必怡颜，清风穆可挹。
五子咏 其三 曹厚庵
作者：魏裔介
朝代：清
体裁：古风

厚庵精名理，著书继濂洛。体用既兼全，圣道岂如爝。训士良有方，由博以返约。一疏振纪纲，千人自诺诺。伟哉文清俦，大雅欣有托。
五子咏 其二 魏环极
作者：魏裔介
朝代：清
体裁：古风

吾宗雪斋子，屹然古人风。苞苴不敢至，门庭閒若空。岁食并州米，疏震日华东。郑公犹可见，翘首送归鸿。
五子咏 其五 郝雪海
作者：魏裔介
朝代：清
体裁：古风

郝生不羁士，冰雪净聪明。方略万人敌，抵掌死生轻。志大才颇疏，飘泊中山城。我欲往从之，共作千日酲。
五子咏 其四 申凫盟
作者：魏裔介
朝代：清
体裁：古风

风雅道寝衰，百家矜藻绚。孰识古人心，清微自相禅。平干有奇姿，气高体亦变。高斋数论文，未觉隙光宴。
井陉西瞻白面将军祠而叹之
作者：魏裔介
朝代：清
体裁：五言律诗

汉军轻转战，天数岂能争。身死井陉口，人传白面名。乱山堆落日，古木窜寒鼪。可恨左车子，区区尚恋生。
仆人王栋壬子春南游武当山
作者：魏裔介
朝代：清
体裁：七言律诗

嗟尔犹知游太和，萧萧行李半肩多。传闻此地生灵药，安得移栽学橐驼。九点齐州同蚁垤，一炉金鼎镇云窝。归来好买春藤杖，拄遍名山问薜萝。
信陵君祠
作者：魏裔介
朝代：清
体裁：七言绝句

功高五霸破嬴秦，故垒茫茫草色新。汤沐至今名尚在，不知谁是抱关人。
偶得名手画扇望其苍黛之色隔绝人间如置身云山深处
作者：魏裔介
朝代：清
体裁：七言绝句

层峦叠障隔长溪，茅屋斜连春鸟啼。几欲卜居空怅望，白云迷路草萋萋。
元日怀犹龙杨太史
作者：魏裔介
朝代：清
体裁：古风

然灯照一室，寥寥万虑空。燕台风物冷，春至不闻鸿。闭门无酬酢，凭几理丝桐。终始有天运，大哉盘古翁。美人在何许，琉璃兰若东。
元昭邓太史契阔久矣每承忆念缟带纻衣之雅情同侨札儿勷过江拜之床下适馆授粲慇慇无已愧乏琼报书怀以寄
作者：魏裔介
朝代：清
体裁：七言律诗

雁行数阵横秋旻，意气相看晚倍亲。万竹园中怀旧好，千金渠畔老閒身。曾期世外陶弘景，共许岩耕郑子真。安得扁舟过北固，与君登眺结芳邻。
元氏封龙山欲往不果
作者：魏裔介
朝代：清
体裁：七言绝句

年来有兴欲看山，闻说封龙曲几湾。西蜀筇枝无觅处，碧云空锁水潺潺。
光武遗踪
作者：魏裔介
朝代：清
体裁：七言律诗

驱驰河北藉群材，何待彊华符命来。万姓讴歌思汉德，千秋麟凤起蒿莱。祠庭祭器封蛛网，铁马金戈卧碧苔。想像銮舆临幸后，斜阳樵牧几徘徊。
入直遇雪
作者：魏裔介
朝代：清
体裁：七言律诗

年来佳气郁宸闱，初见琼英动夕霏。荡漾寒光来紫塞，峥嵘曙火照鱼绯。惟将乐圣酬诗癖，遮莫临风羡鸟飞。封事明朝思补阙，幸逢色霁敢依违。
兴胜寺花园内有高楼三层
作者：魏裔介
朝代：清
体裁：七言律诗

寺南寺北皆禾黍，独上危楼望古燕。万点太行秋色照，一湾东海蓟门悬。流觞石径荒金谷，华表高原罥野烟。山衲相期更不浅，花开待我度春妍。
再赠平子远
作者：魏裔介
朝代：清
体裁：七言律诗

仗剑飘零笑敝裘，清秋白日暂淹留。马周自醉新丰酒，崔颢空题黄鹤楼。谁许青蚨酬国士，尚馀客帐梦封侯。稽山深处频回首，郁郁长松荫古丘。
冬日示行志和尚
作者：魏裔介
朝代：清
体裁：古风

佛为清净理，禅乃解脱门。无一法可说，所贵悟其原。圣道惟至诚，雍雍典礼尊。洗心藏于密，万物岂能浑。究亦不剥落，终古浩然存。兼善与独善，大小各有源。上人试自证，纷纷何足论。
冬日送人之秦州
作者：魏裔介
朝代：清
体裁：古风

古人重友谊，所信非徒然。文章关声气，况乃出高贤。君今赴关陇，綵笔携云烟。严冬凛积雪，班马猬如拳。执手一相送，斗酒且俄延。众宾各有赠，我意更缠绵。天下方多事，抚绥宜为先。努力要春华，及兹智慧年。倘有和杜诗，莫惜寄瑶篇。
冬日饮半斋即赋·其一
作者：魏裔介
朝代：清
体裁：五言律诗

斗室春生暖，雪馀晴色多。高谈消块垒，美酒忆滹沱。调馔添新味，临池存旧鹅。严城犹未禁，乘月到烟萝。
冬日饮半斋即赋·其二
作者：魏裔介
朝代：清
体裁：五言律诗

言念莼羔美，君恩未可违。故人相对饮，明月照乌飞。雪色归青鬓，梅花发旧帏。明年更有约，火树灿春衣。
凤台山
作者：魏裔介
朝代：清
体裁：七言绝句

旧是长城烽火台，高峰崱屴倚天开。而今已见真人气，云物先从龙洞来。
出燕京右安门自祖氏园至万泉寺废城望草桥浦见丘冢累累
作者：魏裔介
朝代：清
体裁：古风

城中屋炎炎，城外冢仵仵。炎炎土上人，仵仵人在土。百年瞬息耳，来去谁为主。是人未土时，有气悍如虎。百欲养一身，惟恐致呰窳。胡为忽弃捐，甘与枯草伍。但见纸钱飞，白杨荫石户。狐兔为其邻，蝼蚁为其蠹。策马过问之，有言终不吐。去去勿复道，登高望遥浦。传是耶律城，今惟馀残堵。陵阙尽灰隤，琐琐安足数。易水有新酿，饮之消愁苦。及今不为乐，去日安可补。咫尺野云来，杏花杂风雨。
别同门石仲生年兄
作者：魏裔介
朝代：清
体裁：七言律诗

昔年曾共侍庐陵，祖帐仙舟旧友朋。岂谓骊驹堪太息，莫言骚赋自多能。云间高鸟翔千仞，天外孤峰矗万层。闻道故乡春雨足，菰芦深处挂鱼罾。
千秋台
作者：魏裔介
朝代：清
体裁：七言律诗

田园幸尔赋归来，世运江河亦异哉。自有黄金登要路，不将青眼问蒿莱。闭门搔首临王帖，送客高歌到汉台。铁马玉衣久寂寞，荒林鸦噪使人哀。
南和秀才周茗柯来谒诗有踏雨摇青果添灯留故人之句余极为赏叹
作者：魏裔介
朝代：清
体裁：七言绝句

铁骨冰心人已去，梅花萧索几兴悲。周郎后起称英妙，开卷先吟踏雨诗。
又和已未元夜
作者：魏裔介
朝代：清
体裁：七言律诗

青青几点入花条，火树峥嵘尽一宵。且庆人烟喧里巷，忽思天仗隔云霄。歌残灯下倾春酿，药寄山中忆老樵。同乐宁知今古异，太平指日颂熙朝。
又咏杨花
作者：魏裔介
朝代：清
体裁：七言绝句

袅袅空庭轻似雪，依依小院薄如绵。无人知是堤边柳，占尽春光雨后天。
又挽二如孙中丞
作者：魏裔介
朝代：清
体裁：七言律诗

箕尾光分傅说俦，徘徊不见夕阳愁。一身大雅徵文献，念载中原系去留。冰鉴人伦存启事，铁肝乌府著嘉谋。山阿泣尽羊昙泪，水冷滹沱白日秋。
古风
作者：魏裔介
朝代：清
体裁：古风

农家有真乐，归田始得知。一犁耕初雨，五月织新丝。墙头梨枣熟，鸟雀莫令窥。圃内蔬菜长，灌溉不失期。秋成但得半，岂复愁朝饥。虽曰官租急，幸免戌边陲。晚黍况已茂，新酿日可期。入门唤妇子，客至速为炊。
可阶从赵梦白先生游数过从谓我似之悲歌泣下余愧谢无能作此志赠
作者：魏裔介
朝代：清
体裁：古风

美人日以远，嘉言日以闭。回首泲河干，欲洒千行涕。我生甫垂髫，犹及见曩制。奄忽鬓毛斑，光景如隔世。翩翩豪右子，祇服多妖丽。所宝惟孔方，口腹适甘脆。不见白屋人，饥寒困涂泥。郭君有古风，悲歌守穷岁。裂眦不义徒，云我谙大计。庶几忠毅公，孤云同摇曳。嗟余材力薄，清节焉可继。黾勉夙夜心，坐拥百城势。看剑与检书，北窗当共憩。莫使毛薛公，千载空遐契。
后秋兴八首 其一 过井陉
作者：魏裔介
朝代：清
体裁：七言律诗

试向井陉山下过，左车不用计如何。丛台寂寞生秋草，漳水潺湲叹逝波。五代遗编雄冀晋，东京王业起滹沱。年来又见征尘扰，忧国筹时鬓已皤。
后秋兴八首 其三 笑草玄
作者：魏裔介
朝代：清
体裁：七言律诗

著书岂敢续先贤，独坐茅亭笑草玄。听雨蛙鸣已尽醉，看云日暮又高眠。樵柯自向北山栎，黍酿应须南亩田。读罢七歌思杜甫，秋风吹动菊花天。
后秋兴八首 其二 登小岘
作者：魏裔介
朝代：清
体裁：七言律诗

独坐悲秋意不伸，登高回首倍伤神。自倾竹叶酬佳节，哭向黄花忆故人。玩世颇宜师柳下，为文何必效先秦。参差雁叫长空里，老屋枯桑夜雨频。
后秋兴八首 其五 悲常山
作者：魏裔介
朝代：清
体裁：七言律诗

死节常山颜杲卿，明皇昔日不知名。渔阳鼙鼓声何急，妃子霓裳曲已惊。忠义昭昭千古烈，繁华灼灼片时荣。宝臣叛逆何功德，踣断丰碑杂蔓荆。
后秋兴八首 其六 奇毛遂
作者：魏裔介
朝代：清
体裁：七言律诗

豫让击衣悲赵国，武灵探鷇饿沙丘。英雄事去仝秋草，红粉香销付水流。大抵虞卿能任侠，谁知毛遂有奇谋。腐迁史记留陈迹，怀古高歌风满楼。
后秋兴八首 其四 祀信陵
作者：魏裔介
朝代：清
体裁：七言律诗

平原用括难言智，公子封鄗亦曾閒。五霸功勋存赵魏，三干宾客老乡关。劝归毛薛谊偏厚，自刭侯生事更艰。远害全身甘饮酒，至今俎豆大梁閒。
吏部徐元文别归钱塘后因海寇阻隔岁暮抵燕喜赋二章以赠
作者：魏裔介
朝代：清
体裁：四言诗

白云郁郁，栖我草堂。彼其之子，德音不忘。握手言归，涉其横江。（一章）横江既涉，载旋其庐。瓶有旧醅，架有遗书。山樗可采，泽鲂可渔。（二章）
和大司马梁玉立赵郡风物杂咏主父沙丘
作者：魏裔介
朝代：清
体裁：七言绝句

骑射驰驱尽国中，秦廷私觑气如虹。可怜探鷇身无主，草掩沙丘古赵宫。
和大宗伯龚芝麓元韵
作者：魏裔介
朝代：清
体裁：七言律诗

脂车计日指槐阳，话旧情深感慨长。共许文章能报国，岂知鬓发各成苍。人如北海尊常在，归向东篱菊未荒。旋马厅前居第隘，萧然那得橐中装。
和张元裕
作者：魏裔介
朝代：清
体裁：七言律诗

亡羊岐路世多迷，梦破邯郸醒后题。大石桥边月自照，萧王庙里鸟空啼。参禅已觉镜中老，鍊气难回曦御低。张绪风流仍未减，何时握手水亭西。
和张元裕南湖泛舟答谢原韵
作者：魏裔介
朝代：清
体裁：七言律诗

五湖何处问扁舟，有客同心亦胜游。杨柳毵毵夹断岸，葭芦郁郁上孤洲。倾杯痛饮思遗世，吊古高歌谁倚楼。潋滟亭边秋月白，可能一叶共浮鸥。
和李君渥亲家
作者：魏裔介
朝代：清
体裁：七言律诗

怀抱谁为磊落人，君家游宦重衡钧。彭城未止安澜颂，济上弘开输挽勋。胸有俊才应过我，笔无尘气可超伦。诸公莫羡登台省，主契由来晚倍新。
和杨犹龙作
作者：魏裔介
朝代：清
体裁：七言律诗

几回萧索叹淹留，碣石苍苍云物愁。三载珥貂真续尾，一官曲突耻焦头。居因地僻心常息，话到山深暑欲秋。嫁娶未谐禽尚约，乘槎海上负奇游。
和梁敷五太史雨中见怀
作者：魏裔介
朝代：清
体裁：七言律诗

连朝飞雨散空濛，高韵常怀孤峄桐。已召云岚为侍史，肯将花鸟付东风。参元枯坐涵神剑，琢句长吟付楮公。闻说兵厨篘竹叶，订期促膝听秋鸿。
和梁敷五戊午除夕
作者：魏裔介
朝代：清
体裁：七言律诗

冥心趺坐一蒲团，高庋于阗双玉盘。甘橘分时无内热，河冰泮后解春寒。袖长婢老犹能舞，岁俭羹蔬独喜餐。云物晴和新气象，镜湖深浅任投竿。
和法黄石太史
作者：魏裔介
朝代：清
体裁：七言律诗

宠辱从来梦不惊，醉中风雨晕潮生。天涯黄雾常连塞，海上青山空有情。应马呼牛甘大隐，栽松种秫漫逃酲。盈虚莫问君平卜，已见朱门蔓草萦。
和白乐天閒坐看书
作者：魏裔介
朝代：清
体裁：古风

朝罢即掩关，中庭啖秋果。萧散百馀步，复向斋中坐。坐久展书读，烱烱见福祸。名以干进亡，身因求利堕。何况恋妖姬，自甘缚缰锁。亦有耽曲蘖，翠羽包焦火。人生染此毒，动静无一可。所以学道人，旷荡观真我。
和纪伯紫
作者：魏裔介
朝代：清

钟山醉老太平春，自与云霞道气亲。三代尚存惟我辈，百年独步见斯人。久居深巷绝华毂，耻向侯门吐锦茵。高隐从来思济世，殷勤属我作良臣。
和邑人耿尔瞻·其一
作者：魏裔介
朝代：清
体裁：七言绝句

未向南阳卧草庐，疏慵空傍帝王居。风尘自古多胶扰，悔不十年且读书。
和邑人耿尔瞻·其三
作者：魏裔介
朝代：清
体裁：七言绝句

万姓劳劳未得庐，白云深处可容居。耕田凿井无多事，閒课儿童小学书。
和邑人耿尔瞻·其二
作者：魏裔介
朝代：清
体裁：七言绝句

君去槐阴葺旧庐，桑榆缭绕是幽居。独怜世事耽杯酒，看尽床头鸟篆书。
和邑人耿尔瞻·其四
作者：魏裔介
朝代：清
体裁：七言绝句

才到春明便返庐，间云野鹤不停居。他年若著逸民传，泲水西林藏异书。
和霍龙淮游娘子关水帘洞
作者：魏裔介
朝代：清
体裁：五言律诗

林下多幽事，秋游娘子关。浓花开洞口，老树接溪湾。瀑起空中月，猿啼雨后山。丹丘应不远，乘兴好跻攀。
和高阳李坦园相国
作者：魏裔介
朝代：清
体裁：七言律诗

无才宁敢玷崇班，岁月驱驰指顾间。缥缈五云瞻紫极，逍遥一杖到青山。太平春酒人同醉，柳墅茅堂天赐閒。自有夔龙思补衮，蓍簪求旧可能还。
和龚芝麓韵
作者：魏裔介
朝代：清
体裁：七言律诗

东西南北细论文，静夜溶溶梅影纷。肃政已称真亚相，封侯终是故将军。关心时事催黄发，入岁高吟变旧闻。虫臂鼠肝遮莫辨，檐前春色正三分。
和龟山先生作
作者：魏裔介
朝代：清
体裁：古风

此日不再得，莫问沧与桑。忽忽度春华，何以对彼苍。嗟余近四十，已非日出光。为学有大原，所贵复其阳。此理苟不昩，旁烛神无方。放之则六合，卷之亦针芒。富贵非所欲，能用则为臧。贫贱岂可恶，自屈即为戕。朱门多肉食，白屋困糟糠。立志宜卓然，密之于退藏。展卷思古人，字字遗泽芳。寡欲而存心，不息乃纯刚。譬彼南飞雁，秋至莫徬徨。衡阳与冀北，天路岂云长。吾道非他岐，允执是康庄。奈何舍真意，买椟缀词章。矕龙与绣虎，驰声翰墨场。声利如大国，斧斤继牛羊。所学事云何，移宅而妻忘。我诵龟山诗，发愤愿自强。至宝非高深，无劳梯与航。有求则得之，优游守其常。朗然方寸间，终不可沦亡。莫待蹉跎后，老大徒悲伤。尝闻圣人言，克念即非狂。
咏云峰高公阖门殉节
作者：魏裔介
朝代：清
体裁：七言律诗

阳九重逢不可邀，阖门殉节义声昭。盖棺自许攀轩鼎，抱焰同时化鹿蕉。野水几湾环冢木，荒碑数点伴山樵。惟应直笔存青史，碧血苌弘恨未销。
咏萤·其一
作者：魏裔介
朝代：清
体裁：五言律诗

熠耀乘良候，因风挂夕扉。自怜身渺渺，敢羡鸟飞飞。向月光偏杳，依花气更微。秋来雷雨急，何处掩清辉。
咏萤·其二
作者：魏裔介
朝代：清
体裁：五言律诗

入室复依檐，凌空不碍帘。偏宜秋径澹，岂爱暑风炎。高下疑星坠，参差畏露沾。孤光甘一烛，不敢效幽潜。
哀流民
作者：魏裔介
朝代：清
体裁：古风

田庐水没无乾处，流民纷纷向南去。岂意南州不敢留，白昼闭户夜蹲踞。檐前不许稍踟蹰，恐有东人不我恕。上见沧浪之天，下顾黄口小儿。命也如何，妇语絮絮。逃人逃人兮，尔独何为背尔主，使我罹此荼毒。我将尔诅，我欲尔诅，其口维㰦。路有杕杜，缢者谁子。乌鸢哓哓，既啄而翥。彼苍者天，哀此黎庶。
哭亡弟辩若四首·其一
作者：魏裔介
朝代：清
体裁：七言律诗

垂髫曾共诵奇书，自许才华世不如。蹭蹬中年始发迹，迍邅一令便悬车。治留棠荫称遗爱，诗积青箱走蠹鱼。此后五人中少尔，临风洒泪满衣裾。
哭亡弟辩若四首·其三
作者：魏裔介
朝代：清
体裁：七言律诗

落落宁甘滞一丘，高才原不逊瀛洲。风云未凑愁鹰隼，蹀躞长鸣困駬骝。槐水细流波惨澹，行山旧隐树绸缪。临漳不起中郎哭，埋玉萧萧马鬣秋。
哭亡弟辩若四首·其二
作者：魏裔介
朝代：清
体裁：七言律诗

人间生死本寻常，妄作谁齐彭与殇。子业成名亦足矣，官卑赍志实堪伤。三秋肺病乏良药，一夜楼成下玉章。友爱棣华肠欲断，抚琴回首倍悽怆。
哭亡弟辩若四首·其四
作者：魏裔介
朝代：清
体裁：七言律诗

诸昆济济乐笙簧，九日犹同宴一堂。丛菊花残陶令死，青山酒渴谪仙亡。柳庄作赋空驴背，午水临流罢野航。寄语侄曹须秘惜，生平著作谨收藏。
哭大宗伯龚芝麓先生·其一
作者：魏裔介
朝代：清
体裁：七言绝句

海内文章谁与俦，一朝零落向山丘。故人下尽羊昙泪，宣武门前水自流。
哭大宗伯龚芝麓先生·其三
作者：魏裔介
朝代：清
体裁：七言绝句

扶持正论惟公许，共济时艰我愿从。生死交情真耐久，扁舟丹旐泪淙淙。
哭大宗伯龚芝麓先生·其二
作者：魏裔介
朝代：清
体裁：七言绝句

每共华堂醉锦茵，高谈雄辩志芳邻。三年兰讯时相忆，宝册今留紫凤春。
哭大宗伯龚芝麓先生·其四
作者：魏裔介
朝代：清
体裁：七言绝句

才华岂但如苏李，经济应知似范韩。竹屋短檠悲夜雪，素车白马望江干。
哭尧山梁村程祖母舅
作者：魏裔介
朝代：清
体裁：七言律诗

典型不见发如皤，𡺟𡺱云岚惨色多。双璧自能传素业，一经谁复问青萝。名花手植馀香圃，方沼新成未漾荷。遗札传来悲往事，不禁倾泻泪如河。
喜吴修龄自昆山至
作者：魏裔介
朝代：清
体裁：七言律诗

怅望东南雁影天，朅来风度尚翩然。榻悬四载灯前鼠，梦破三秋雨后蝉。话尽襟期存海岳，书藏琼笈托幽燕。云卿未必烟霞侣，纁币由来物色偏。
喜田髴渊至都
作者：魏裔介
朝代：清
体裁：五言律诗

占断烟霞处，复来燕市游。弦歌空有待，松菊已无愁。亭敞延虚月，诗穷共敝裘。相期干载秘，不是为封侯。
园居即事·其一
作者：魏裔介
朝代：清
体裁：五言律诗

为园依堞雉，苍郁亦群山。霞带秋光净，云收野鹤还。移花遮曲径，激水下松关。酒史茶经外，吾生聊复閒。
园居即事·其二
作者：魏裔介
朝代：清
体裁：五言律诗

小筑乐馀年，此生聊可寄。崇台映赤霞，芳沼萝青芰。率尔壶觞閒，澹然丘壑致。余非灌园人，不废于陵意。
坐忘
作者：魏裔介
朝代：清
体裁：七言律诗

世味年来已遍尝，不如道味足清凉。槐阴密转邻鸡报，书卷抛残午梦长。雨洒平原山有色，风吹小院竹生香。非仙非佛聊称我，数息深深学坐忘。
坦园李老年兄招饮西轩少傅卫闻石先生有咏次韵奉和
作者：魏裔介
朝代：清
体裁：七言律诗

窈窕轩楹傍柳开，飞尘不到有蓬莱。登台舒啸青云入，凭槛寻花锦石堆。名酒偏宜同月赏，玉人时见戴星回。他年仍约耆英会，莫向昆明问劫灰。
壬子初冬偶作思杨方伯也·其一
作者：魏裔介
朝代：清
体裁：七言律诗

老来无友亦堪场，阅尽朝华与夕阳。曾许且亭续子美，谁知河内殒嵇康。孤城画角楼空倚，紫塞征鸿背有霜。聊与乡人忘尔我，风流今识展禽狂。
壬子初冬偶作思杨方伯也·其二
作者：魏裔介
朝代：清
体裁：七言律诗

满眼江河日下流，苍茫独棹一孤舟。孔方到处人成癖，兰臭同心忽向秋。高尚岂无廊庙志，林泉亦有圃农忧。强呼贤圣杯中起，酬酢何庸与世谋。
夏日同李方岩过雕桥尚书里遂至石屏禅院
作者：魏裔介
朝代：清
体裁：七言律诗

兰若幽栖远市城，西南形势翠云横。细泉斜映池荷色，密叶深藏好鸟声。偶借禅床分午梦，便携村醴过柴荆。野人不必知名姓，十载蓬莱殿上行。
夏日感怀·其一
作者：魏裔介
朝代：清
体裁：古风

富贵多磨灭，贫贱亦支离。人生天地间，倏忽如飙驰。鲁阳不可倩，谁能挽西曦。恻恻烈士心，常恐智慧衰。荣名古所尚，修业当及时。
夏日感怀·其七
作者：魏裔介
朝代：清
体裁：古风

岵屺不可陟，旧庐且关心。年未逾不惑，白发忽来侵。蟪蛄鸣高树，霞气变遥岑。感此怀怵惕，中夜起长吟。终当脱丹黻，挟册赴长林。
夏日感怀·其三
作者：魏裔介
朝代：清
体裁：古风

好鸟在樊笼，不能翱与翔。哲士沉下寮，焉能遂赓飏。仕路多高足，援手藉金张。岁星照金马，执戟甘为郎。叔夜遇非时，多才反致殃。至人有愚色，盛德贵深藏。卓哉大易训，知柔亦知刚。
夏日感怀·其九
作者：魏裔介
朝代：清
体裁：古风

泜原有高士，槐滨有达人。东西虽一舍，无异比屋邻。负才各不羁，素业自相亲。绝巘同攀眺，孤潭共垂缗。毕娶师尚长，躬耕慕子真。嗟哉出处异，而我失其淳。倦鸟思故山，有巢在荒榛。时因晨风发，良怀佳句新。
夏日感怀·其二
作者：魏裔介
朝代：清
体裁：古风

登高望四野，四野何苍茫。玄云倏翕赩，炎蒸变清凉。甘泽沛九土，百物以时昌。大哉造化功，孰可与衡量。愿以颂君子，为龙复为光。
夏日感怀·其五
作者：魏裔介
朝代：清
体裁：古风

瞻彼庭中树，煜煜有光华。秋霜未及濡，零落顿堪嗟。物华诚有时，吾生亦有涯。澡身严夙夜，比德耀晨葩。𢥞𢥞君子愿，徒闻咏蒹葭。
夏日感怀·其八
作者：魏裔介
朝代：清
体裁：古风

少者日以长，长者日以老。韶年高第人，倏已为枯草。世谓运推迁，非人所能造。抑知物乱真，自损致伐夭。欲以驻颓颜，安得安期枣。寡欲而节食，庶可延寿考。
夏日感怀·其六
作者：魏裔介
朝代：清
体裁：古风

宴安乃酖毒，声色亦尘灰。试听辽东鹤，累累一何哀。拔宅乘白云，一去不复回。秦皇与汉武，古云非仙才。随运谋所适，对月且衔杯。
夏日感怀·其十
作者：魏裔介
朝代：清
体裁：古风

宇宙日以新，文章最汗漫。诸子各簧鼓，百家若河汉。自非卓荦识，珠沙孰能判。嗟余束发时，受业观爻彖。四十竟无闻，坐惜年华迈。尝闻圣人言，约礼斯弗畔。庶用警馀年，勤补拙之半。
夏日感怀·其四
作者：魏裔介
朝代：清
体裁：古风

举世尚浮华，冠盖自赫奕。问以经济方，相对如穷鼫。咄咄殷深源，虚名竟何益。家国事方殷，前箸须筹画。思君久郁陶，奋飞无长翮。海月如可拾，我欲挂片席。
夏日雨后读书
作者：魏裔介
朝代：清
体裁：七言绝句

掩关谢客诵奇书，松色篁阴翠可茹。一室白云自舒卷，何须山水问樵渔。
夜醒
作者：魏裔介
朝代：清
体裁：古风

春夜宿斋中，睡醒觉夜永。呼童然膏炷，四壁有馀炳。长安百万家，悄如太行岭。犬吠时复闻，积雪起空冷。耳目俱寂然，中怀独耿耿。乃知喧阗地，未尝无真境。不必闻晨钟，蘧然有深省。
夜饮北玉斋兼寄田髴渊
作者：魏裔介
朝代：清
体裁：七言律诗

谈心不觉斗参横，夜气凄凉剑欲鸣。海内文章谁尚在，中原声气尔多情。名山尽阅书盈箧，北海常开酒满觥。闻说荆南摧战垒，降旗先竖岳阳城。
太行晚翠
作者：魏裔介
朝代：清
体裁：七言律诗

绮霞澄霁见崔嵬，千里行山向晚来。古洞桃花人世外，仙岩石髓翠微开。白云处处藏愚谷，秋色年年点绿苔。为忆柴桑晋处士，何时共醉旧家醅。
奉和孔心一公祖咏宋子飞只可山房·其一
作者：魏裔介
朝代：清
体裁：七言律诗

只可先生自谱年，杖藜健步似飞仙。其倾竹叶何辞醉，独玩南华不肯眠。题塔一时誇啖饼，着鞭此日许归田。山阴访戴何由棹，隔断桃源别一川。
奉和孔心一公祖咏宋子飞只可山房·其三
作者：魏裔介
朝代：清
体裁：七言律诗

只可先生自谱年，文章历落古今篇。随征膝下披金甲，献策彤廷跃玉鞭。循吏有名人颂母，醉乡占籍酒如泉。鄗南有友遥相忆，千里春风啼杜鹃。
奉和孔心一公祖咏宋子飞只可山房·其二
作者：魏裔介
朝代：清
体裁：七言律诗

只可先生自谱年，镕金就范磨兜坚。堂延羊仲兼求仲，酒赏春泉并惠泉。宦迹犹如鸿爪雪，文名不让马蹄篇。入山辟谷诚多事，偏爱长安市上眠。
奉和孔心一公祖咏宋子飞只可山房·其四
作者：魏裔介
朝代：清
体裁：七言律诗

只可先生自谱年，每闻矍铄未华颠。曾酣碣石燕昭馆，阅尽苍梧虞帝烟。一曲深林留好友，半床明月对瑶编。已知富贵浮云外，且喜芝兰玉树前。
奉和庞雪崖词林见询
作者：魏裔介
朝代：清
体裁：七言律诗

百年风物未萧疏，三径蓬蒿掩敝庐。老眼倦看花一放，室人每叹食无馀。孤城画角惊愁旅，潭水柴门问卜居。霸越平陈空梦迹，危楼高庋读残书。
奉挽荆石蔡年侄窀穸
作者：魏裔介
朝代：清
体裁：七言律诗

英英国器今何往，埋玉山阿谁与邻。幸有箕裘付令子，终遗罍耻念慈亲。兰台家世声闻远，宪臬风猷荫樾新。却忆燕都问字日，萧萧洨水泣斯人。
奉挽闽督觐公范老世兄尽节和少司农环溪魏年翁原韵
作者：魏裔介
朝代：清
体裁：七言律诗

从死田横止侠烈，相随范子尽贞臣。人伦天道心常炯，取义成仁愿已伸。螺女江边魂化鹤，钓龙台上血飞燐。鄗南凭吊空垂泪，画壁遗言痛鬼神。
奉赠孙北海先生
作者：魏裔介
朝代：清
体裁：七言律诗

灵光岿峙几人存，古道长安独闭门。三代鼎彝蝌蚪篆，四朝史册鉴衡尊。身形似鹤无丹灶，书法如鸾自翥鶱。此去故园春草长，好依明月梦前轩。
奉赠青坛成阁老
作者：魏裔介
朝代：清
体裁：七言律诗

中原文献掌丝纶，梦卜时膺异数频。帝授玉铉调鼎鼐，天开东阁绘麒麟。藻衡一代龙门重，调燮千年大业新。揖客自惭非汲黯，几回翘首望清尘。
奉送增美刘年兄祭告泰岳东海
作者：魏裔介
朝代：清
体裁：七言律诗

门第中朝孰与同，文章侍从继宗工。凤麟自许清时瑞，海代今观大国风。玉检金泥云气出，方壶圆峤蜃楼通。行行渐与东华近，仙仗悠悠护玉骢。
奉送朱蒿庵都谏谪闽
作者：魏裔介
朝代：清
体裁：七言律诗

作赋文称大国风，犯颜敢谏古人同。路过岭峤梅花外，话尽春灯细雨中。剩有鸿章留锁闼，独怜好友怅飘蓬。六朝旧事难凭吊，稳睡菰芦江水东。
子侄勷等壬子新春入汇景园闭户喜咏
作者：魏裔介
朝代：清
体裁：七言律诗

罢相归来问芰荷，荒园老屋映庭柯。文章应许如班马，诗赋还应拟李何。偶向昙华寻寂乐，时烹香茗对藤萝。春来桃李争先发，喜见乌衣磊落多。
子夜吴歌·其一
作者：魏裔介
朝代：清
体裁：乐府曲辞

悄悄与即语，闻郎大都去。须待春泥乾，为郎治行李。
子夜吴歌·其三
作者：魏裔介
朝代：清
体裁：乐府曲辞

铁瓮城边路，挂帆到扬州。侬欲随欢去，不是觅封侯。
子夜吴歌·其二
作者：魏裔介
朝代：清
体裁：乐府曲辞

燕京女儿多，何如吴下好。豆䓻花正开，甘作闺中老。
子夜吴歌·其四
作者：魏裔介
朝代：清
体裁：乐府曲辞

浪船利帆风，况是摇轻橹。侬心已断绝，泣涕泪如雨。
孙平侯柴东巡邀饮别馆雨中春树烟际村庄园林仅二里有江湖万千之象
作者：魏裔介
朝代：清
体裁：五言律诗

清旷来风雨，寒塘欲醉沤。翠微封古寺，红远障飞楼。暝色春城晚，清言方丈幽。因思淮北日，天际挂归舟。
客有劝余出世者余作此答之
作者：魏裔介
朝代：清
体裁：古风

易简是丹元，大道为群母。立德而立言，精神贵不朽。濂溪与明道，千载有真寿。何况孔颜者，天地俱悠久。阳德方长时，元吉在初九。反复法天行，兢兢夙夜守。勿忘勿助间，不必金系肘。
家兄竟甫筑草亭于防河公署榜曰驯鹤盖继放鹤而复有此亭也
作者：魏裔介
朝代：清
体裁：七言律诗

驯鹤人同放鹤才，应知仕隐不相猜。元裳素羽新秋唳，白石清泉一杖来。林静门前销剥啄，心閒河水有喧豗。联床夜话知何日，兄弟眉山远溯洄。
寄吴梅村中允
作者：魏裔介
朝代：清
体裁：五言律诗

三年别海上，忆尔望金台。弓鼎轩皇去，山河庾信哀。桃花存旧谱，梅影漾新怀。再索双珠树，欣觇吐凤才。
寄杨犹龙
作者：魏裔介
朝代：清
体裁：古风

昔在丙戌岁，释褐拜金闱。共入木天署，嘉言比弦韦。讨论无虚日，妙义灿珠玑。黾勉历寒暑，索米忘其饥。余时官琐闼，君行入紫薇。是时宵人聚，天门高巍巍。云中既豕突，豫章复合围。人心怖风鹤，草木盛蕤葳。遂令豺狼徒，渐欲薄王畿。余时抗疏上，金赐谏臣归。禁网欲疏阔，民生尚呜噫。哀哉余薄祜，㷀㷀失所依。苫块自寝息，风木空歔欷。我友念独切，三载同病痱。双鲤日日寄，文绮有光辉。区区贱子心，不得遂初衣。岂特感君恩，兼以慰所睎。春日柳濯濯，驾言四牡騑。聚首每达旦，语语色欲飞。唱和千百篇，敝箧尽芳菲。以此为岁月，不复忧谗讥。直欲凌摩诘，岂惟陋李颀。海内有心人，负笈策轻肥。愿言见杨子，晢义于芒微。一麾赴晋臬，冤滞察其几。阴德销钳网，质成忘是非。连月音书来，寸心愿勿违。缅怀元白交，千里梦魂依。惠庄喻郢质，匠石听斤挥。我友不得见，雨雪漫霏霏。遥望太行岑，羊肠不可刏。庶几脱簪笏，拂竿共钓矶。
寄桃源令舍弟裔讷
作者：魏裔介
朝代：清
体裁：五言律诗

近得桃源信，旧河水渐通。一官如垤蚁，百里尽哀鸿。锸畚回天意，殷忧动圣躬。好将循卓迹，媲美古人功。
寄梁昭性
作者：魏裔介
朝代：清
体裁：五言律诗

尔汝当年契，于今情倍殷。高斋留旧墨，春柳寄停云。朗照何时醉，清心得妙闻。平生燕赵客，慷慨惜离群。
寄谢谏垣诸君子
作者：魏裔介
朝代：清
体裁：古风

衣一箱，书一驼。行李西渡桑乾河，桑乾之水水扬波。谏议大夫十二人，设筵张席离国门。离国门，一何远，执手叮咛归莫晚。主圣臣贤千载期，房杜魏宋是良师。感君情，念君厚。鹤怨猿啼虽可怜，金门好友应难负。唱骊驹，重进酒，日暮西风几回首。古来贤达皆相知，谁绘丹青传不朽。
寄饯送诸公
作者：魏裔介
朝代：清
体裁：七言律诗

襜车暂住古桥头，雨霁风疏好逗留。岂有文章华上国，何来胶漆尽名流。燕山八月鸣宾雁，上谷三秋起绿畴。自幸时平归故国，千山红树漫吟讴。
寄高温如官蜀阆中令
作者：魏裔介
朝代：清
体裁：五言律诗

来往三巴路，王程计几千。干戈依战垒，涕泪见人烟。白日乌鸢聚，高原豺虎眠。家书三月少，秋月正孤悬。
寄魏环极光禄
作者：魏裔介
朝代：清
体裁：七言律诗

树云阻隔此心同，十载烟霞梦寐中。温凊人知如闵损，经纶群望似姚崇。著书成帙名山业，饮酒多方乐圣功。退谷先生好晤对，藤花亭下晚香丛。
寒食节同犹龙文衣观仲溪游白云观
作者：魏裔介
朝代：清
体裁：七言律诗

乘春结侣寻仙迹，尚有白云日日留。一井渟泓馀碧水，人间咫尺是丹丘。荒台系马平林晚，野寺悲歌古木幽。却意青山围故国，几番兴废使人愁。
寿通许令弟伦淑
作者：魏裔介
朝代：清
体裁：七言律诗

司马家声旧有名，乌台阀阅再峥嵘。爱民政自成三异，礼士学应续五更。长至春回梅欲吐，琴堂月照鹤随行。应知父老怀棠荫，祝颂南山寿恺情。
将赴魏村山居寄社友乔百一
作者：魏裔介
朝代：清
体裁：七言律诗

僻性从来厌世哗，幽居当问武陵花。全收明月为吾党，未许青山独谢家。种菊也须并植柳，酿泉更欲解烹茶。故人自有天随子，好待霜林看落霞。
山行
作者：魏裔介
朝代：清
体裁：五言绝句

久负青山约，今来云上游。野花满谷口，流水出丹丘。
庚申春日客有询余以近有何乐者兼言二三知已米珠薪桂感而咏之·其一
作者：魏裔介
朝代：清
体裁：五言律诗

万事都成假，吾生为最真。宦情薄似纸，诗兴不无神。岁月催行旅，云山若待人。书空咄咄者，小草竟何因。
庚申春日客有询余以近有何乐者兼言二三知已米珠薪桂感而咏之·其三
作者：魏裔介
朝代：清
体裁：五言律诗

世上风波险，人情嚬笑难。但存梦幻想，应作鼠虫观。玉粒常须索，金蛇岂借看。鸡声连画角，未足扰鱼竿。
庚申春日客有询余以近有何乐者兼言二三知已米珠薪桂感而咏之·其二
作者：魏裔介
朝代：清
体裁：五言律诗

偶尔三槐座，今宜二仲延。那知真乐地，不在显荣年。词赋惊前辈，功名让后贤。庭前花灿发，许我醉如颠。
庚申春日客有询余以近有何乐者兼言二三知已米珠薪桂感而咏之·其四
作者：魏裔介
朝代：清
体裁：五言律诗

济济衣冠会，英英文字雄。有山藏雾豹，指日梦非熊。谁解越中橐，空怜国士风。登高凭吊处，寂寞古今同。
庭前柑子花开步田髴渊韵
作者：魏裔介
朝代：清
体裁：五言律诗

漕挽依航至，移来锦石傍。白花纷自喜，野色动微凉。黄待东篱菊，清分别院香。晚霞人醉后，犹忆故林霜。
张螺浮都谏梦中有十年霜雪老黄门之句诸公奉和因次元韵·其一
作者：魏裔介
朝代：清
体裁：七言律诗

十年霜雪老黄门，去国名高道益尊。颔下批鳞身欲粉，虞渊取日手无痕。牛衣对泣孤臣泪，宣室陈言汉帝恩。华发相逢惊岁晚，歌风重续石壕村。
张螺浮都谏梦中有十年霜雪老黄门之句诸公奉和因次元韵·其二
作者：魏裔介
朝代：清
体裁：七言律诗

十年霜雪老黄门，抗疏朝阳君父尊。流水高山风自古，青天碧海月无痕。悲歌燕市留臣节，拥棹荆江念主恩。可惜扁舟今又去，春花如绮照孤村。
张贞女诗
作者：魏裔介
朝代：清
体裁：古风

既仕而殉难，此乃士之常。既嫁而殉节，此乃妇之常。伟哉张贞女，晰义于毫芒。一言谐秦晋，生死为杨郎。何必车百两，何必繻千箱。何必合卺爵，何必共笙簧。矢志在同穴，盟言不可忘。闻讣痛欲绝，对媪洗红妆。相从于地下，形化骨犹香。祖媪再劝慰，尔何太匆忙。生亦可守节，何必遽殒亡。女言若不死，许我往奔丧。否则必决绝，勿用徒忧伤。媪与伊父谋，是女性德刚。不如且从之，徐与议权量。女乃至墓侧，衰服哭悽怆。哀感动路人，天地为激昂。以手抉其墓，遂欲共幽藏。祖媪垂涕泗，尔死我亦戕。女言依我语，易髻拜姑嫜。娣姒及傔从，私语共徬徨。自古岂有此，无乃罹于殃。女言我意定，庙见归其房。入厨作羹餈，上堂供稻粱。杨呼为冢妇，叹息此姬姜。居诸倏数月，虫语变蛩螀。祖媪从容语，大义亦允臧。宜图冰上语，鸾凤共翱翔。华钿耀宝钏，明珠缀两珰。流苏垂锦绣，交颈许鸳鸯。车马如流水，儿女必成行。女言此何语，人生亦有良。百年瞬息耳，终归于北邙。幼读列女传，仰止如堂皇。耿耿铁石心，寸寸断柔肠。随俗虽可悦，岂不负义方。毁容碎珍衣，渐至减水浆。绝粒以待毙，附葬藁砧傍。作传者李子，叙次颇赡详。余幼闻此事，愧乏琼瑰章。兹读南亭志，瓣香为表扬。古之贞女多，如此实难当。士而若此者，古惟有首阳。西山采薇食，千古共颉颃。寄语衿帨人，彤管有芬芳。
彦远胡子浙之高士也隐于河渚偶以求友至燕余读其感怀诗浑脱澹宕叹赏不置然彦远不欲数数风尘中于其归也作此赠之
作者：魏裔介
朝代：清
体裁：古风

东南有一士，耻作老书蟫。北至无终国，西过首阳岑。趼足岂云劳，旷览一何深。遗我一卷诗，佶聱多遐音。展读未及竟，风雨掩孤镡。昔闻无功子，结庐汾之阴。有友仲长氏，相对但成瘖。君今栖河渚，千载谅同心。冥然观元化，不敢问浮沉。况我茅堂下，名酒尚可斟。忽复感时事，高怀失古今。飞鸿啼错落，广厦谁能任。置之勿复道，归卧听春禽。
彭城放鹤亭
作者：魏裔介
朝代：清
体裁：七言律诗

云龙山下茅亭址，天外修翎何处来。一水势从西极下，千帆遥指海门开。断蛇事业馀荒草，戏马悲歌空古台。却忆当年苏太守，清风琴鹤共徘徊。
怀太仓张无近掌科
作者：魏裔介
朝代：清
体裁：五言律诗

梧掖曾联袂，直言天下闻。酣歌燕市酒，独卧洞庭云。教子修鸾翮，著书尊典坟。风流知未歇，数载惜离群。
怀梁昭性村居·其一
作者：魏裔介
朝代：清
体裁：五言律诗

下帷非好隐，万卷拥奇书。梦草能华笔，然藜自照庐。滹水残虹敛，秋风白雁疏。停桡访戴者，幽兴欲同居。
怀梁昭性村居·其三
作者：魏裔介
朝代：清
体裁：五言律诗

习静依秋野，高人养迹深。暝云归草舍，曙色耀高林。雨霁蔬堪摘，庭閒鸟自吟。携琴思一造，共醉桔槔阴。
怀梁昭性村居·其二
作者：魏裔介
朝代：清
体裁：五言律诗

君有桃源意，溪流自可寻。山开怀葛地，人尚鹿麋心。秋晚收粱稻，妇贤供织纴。空园无一事，明月伴孤斟。
怀梁昭性村居·其四
作者：魏裔介
朝代：清
体裁：五言律诗

旷野能收道，况逢琴瑟秋。山云不作雨，浦水亦生愁。奇字穷三易，高怀隘九州。花间无日课，晏起尚科头。
怀犹龙杨方伯时在四川
作者：魏裔介
朝代：清
体裁：七言律诗

雁羽参差岁月忙，锦江秋色岂投荒。新诗定夺浣花席，侠气犹传北海觞。可喜保釐舒化日，重教妇子庆春阳。龙文千里劳归省，不信枌榆有异乡。
怀阙
作者：魏裔介
朝代：清
体裁：七言律诗

投笔戎轩慷慨同，封章每奏未央宫。鸡鸣待漏霜华下，鹄立悬囊日影中。万国梯航重译远，五湖烟水一帆通。君恩宠锡何由报，瞻恋枫宸紫气丛。
思乡
作者：魏裔介
朝代：清
体裁：古风

连岁领乌台，忧伤顿欲老。故人多隔绝，不得相倾倒。日月如逝波，但见原上草。子女稍长成，幸可慰怀抱。有兄在彭城，有弟淮阳道。霜月动乡思，月白纷浩浩。
思友
作者：魏裔介
朝代：清
体裁：七言律诗

叹息年来万事非，友朋零落更何依。且亭诗在春云黯，剑阁人亡旅榇归。几卷佳书延岁月，一铛香茗对渔矶。黄冠缁衲为朋侣，犹胜风波斗巧机。
悟莫疑
作者：魏裔介
朝代：清
体裁：古风

人生患不悟，既悟苦犹疑。好声莫好色，好色死之机。好酒莫好利，好利祸之资。作诗颇自适，切忌在伤时。著书亦可乐，无识莫强为。古来闻达士，劳苦瘁四肢。策足据要津，履险无坦夷。所得仅毫末，所失万有奇。不见邯郸道，黄粱一梦痴。华亭与上蔡，失足更可悲。功名留竹帛，如鸟过目而。寄语青云人，一失莫可追。
惬园十景诗 其一 太行返照
作者：魏裔介
朝代：清
体裁：七言绝句

山色东奔势若流，深林返景一园收。桃源旧址犹堪赏，莫说仙踪古赵州。
惬园十景诗 其三 长桥揽翠
作者：魏裔介
朝代：清
体裁：七言绝句

汲水编茅成小池，千株杨柳向人垂。桥边犹恐春阴薄，自插新畦三两枝。
惬园十景诗 其二 岳庙远钟
作者：魏裔介
朝代：清
体裁：七言绝句

干戈扰扰隔东篱，人世兴亡总不知。夜半钟声惊梦觉，此身不负白云期。
惬园十景诗 其五 荷池夜棹
作者：魏裔介
朝代：清
体裁：七言绝句

一片红香羃水湾，幽情更不到云鬟。孤舟自爱凌波去，寒露苍苍起白鹇。
惬园十景诗 其四 竹径流水
作者：魏裔介
朝代：清
体裁：七言绝句

琅玕数亩傍深潭，曲水流觞兴正酣。野客閒来复閒往，蓬居只在此村南。
慰李灌叟青衿被黜
作者：魏裔介
朝代：清
体裁：五言律诗

一衿何足恋，耄耋分宜休。妪老能炊粟，孙痴可饭牛。青山常抱屋，烟树自依丘。叹息人间事，终同逝水流。
戊子典试山西获鹿道中过汉淮阴侯祠·其一
作者：魏裔介
朝代：清
体裁：五言律诗

望望行将夕，孤城起暮烟。沙深迟倦马，野阔响孤蝉。鬼哭韩侯庙，云崩背水川。明朝九曲路，叱驭莫迍邅。
戊子典试山西获鹿道中过汉淮阴侯祠·其三
作者：魏裔介
朝代：清
体裁：五言律诗

咄咄蒯通计，岂知烈士行。秘谋羞绛灌，武略失良平。汉世无茅土，中原几战争。拜瞻遗像肃，古庙近荒城。
戊子典试山西获鹿道中过汉淮阴侯祠·其二
作者：魏裔介
朝代：清
体裁：五言律诗

大汉承天运，伟哉命世才。土门赤帜出，河朔阵云开。相背岂君意，假王是祸胎。未央钟室血，愤懑有馀哀。
戊子典试山西获鹿道中过汉淮阴侯祠·其四
作者：魏裔介
朝代：清
体裁：五言律诗

舍人书不载，告变岂无欺。赤族酬龙准，扁舟愧子皮。奇兵吞赵魏，古屋泣熊罴。吕雉诚多诈，空令漂母悲。
戊子典试山西获鹿道中过汉淮阴侯祠霜露变岁云暮耳目所触无非凄切音容之遗每形梦寐枕上率成不觉其哀·其一
作者：魏裔介
朝代：清
体裁：五言律诗

薄宦嗟身世，升沈未敢群。已甘违画省，终愧隐江濆。纸上逢青眼，梦中望白云。高寒兼永夜，先觉晓钟闻。
戊申九日邀曹峨眉游祖园并饯
作者：魏裔介
朝代：清
体裁：五言律诗

澄怀逢菊节，挈友上湖亭。曲爱花间度，山怜雨后青。閒云栖古堞，睡鸭隐深汀。暂挂江帆去，宁甘作客星。
拟别鹤操
作者：魏裔介
朝代：清
体裁：琴操

黄鹄海上来，翩翩比翼飞。弋者谁氏子，矰缴发其机。雄雌各惊顾，悲鸣向落晖。搆巢五年未生雏，云中相傍徘徊欲下将何归。
拟将归操
作者：魏裔介
朝代：清
体裁：琴操

河之水兮波洋洋，我不济兮非无梁，回车东望涕沾裳。
拟拘幽操
作者：魏裔介
朝代：清
体裁：琴操

载瞻西郊兮，同云油油。观象布蓍兮，天道可求。率遵祖德兮，服事扬休。谗人孔棘兮，于君何尤。终当有悟兮，脱我羁囚。
拟雉朝飞操
作者：魏裔介
朝代：清
体裁：琴操

有雉有雉南岗上，日出杲杲羽初飏。雄喌其雌，群雌和鸣而饮啄相望。我独何为兮七十无家，皤然成翁牧犊中野谁与饷。
拟龟山操
作者：魏裔介
朝代：清
体裁：琴操

望东鲁兮，龟山蔽之。岂不怀归，畏群婢之。我疑山之阴，其雨瀰瀰。父母之邦，实劳我思。龟山，龟山，吾将移尔填沧海。
挽冯子韶
作者：魏裔介
朝代：清
体裁：七言律诗

天生傲骨气千寻，中岁归来高隐心。半榻松风馀鸟迹，一帘月影散花阴。桐乡遗爱人争祀，清节东篱菊尚森。执绋未能空怅望，萧萧夜雨一灯深。
挽四川方伯杨犹龙·其一
作者：魏裔介
朝代：清
体裁：七言律诗

当年曾共赋扶桑，为惜分飞忆远疆。蜀道峡云纷蜡屐，蓟门边树满秋霜。鱼龙寂寞音书断，杯斝流连花木香。我亦天生独立者，感君意气愧王阳。
挽四川方伯杨犹龙·其七
作者：魏裔介
朝代：清
体裁：七言律诗

海水群飞已有年，共资舟楫涉长川。一朝星陨文无主，有客魂摇泪若泉。玉垒锦江闻渡虎，滏阳襄国泣啼鹃。且亭他日求遗稿，大复空同孰后先。
挽四川方伯杨犹龙·其三
作者：魏裔介
朝代：清
体裁：七言律诗

惊传灵槥出临漳，妒杀曹家鬼冢旁。酒灶茶铛嗟逝水，兰摧玉折冷斜阳。生平奇字藏藜阁，岁月空囊笑孔方。知尔英华原不减，修文地下自翱翔。
挽四川方伯杨犹龙·其九
作者：魏裔介
朝代：清
体裁：七言律诗

咄咄谁将浩气收，天涯怅望一登楼。人同宋玉秋多病，才比相如困宦游。屿舫斋前真唱和，且亭花下旧风流。也知生死成虚诞，为尔伤心泪不休。
挽四川方伯杨犹龙·其二
作者：魏裔介
朝代：清
体裁：七言律诗

彤廷拜舞几徘徊，马渡滹沱过汉台。尺牍每询黄发老，笑颜不向黛眉开。病吟七发膏肓痛，思迫十年鸿雁哀。可惜身骑箕尾去，列星灼灼自昭回。
挽四川方伯杨犹龙·其五
作者：魏裔介
朝代：清
体裁：七言律诗

贝锦曾闻萋菲伤，虚舟大度漫评量。定军山下三分泪，阆水城西一草堂。谁复长歌来蓟北，独留好句遍西羌。翩然披发归何处，欲召巫咸讯大荒。
挽四川方伯杨犹龙·其八
作者：魏裔介
朝代：清
体裁：七言律诗

友道于今叹逝波，人情反覆有干戈。朱颜自向朱门老，白首谁盟白水歌。双鹤伶仃驱栈道，十年风雨渡滹沱。伯岩诸子俱兰臭，独往空山涕泣多。
挽四川方伯杨犹龙·其六
作者：魏裔介
朝代：清
体裁：七言律诗

曾于高阁细论文，又向浮屠醉夕曛。宣德笺舒浑似雪，鼍矶研冷迥生云。榴花红吐閒清昼，促织声悲响壁枌。腹痛那堪频念旧，鱼书满箧总思君。
挽四川方伯杨犹龙·其十
作者：魏裔介
朝代：清
体裁：七言律诗

閒从客帐梦封侯，晋水巴山百尺楼。到处青樽陪竹杖，几年明月照床头。高才世共推三绝，奇数今当赋四愁。幸有遗编追李杜，可知香瓣尽人修。
挽四川方伯杨犹龙·其十一
作者：魏裔介
朝代：清
体裁：七言律诗

洗尽群言续雅宗，少陵北地自雍容。一生尊信惟归此，馀子纷纭安所从。梁苑赋成春雪调，并州心忆景阳钟。窗中烟气蓬蓬出，白玉楼高记几重。
挽四川方伯杨犹龙·其十二
作者：魏裔介
朝代：清
体裁：七言律诗

问字宁甘学子云，关西伯起更超群。濑边吟彻霜钟夜，醉后挥馀白练裙。几处孤寒齐下泪，一时星宿掩高雯。可怜钜鹿南山畔，大鸟重来马鬣坟。
挽四川方伯杨犹龙·其四
作者：魏裔介
朝代：清
体裁：七言律诗

人世蜉蝣争土苴，嗟君早逝意何如。丛台杯酒琴音断，大陆秋风雁影疏。绣虎雕龙资月旦，白蘋红蓼溯居诸。向平空有名山约，破帽青衫学堕驴。
日暮自广阿归柏漏下二鼓
作者：魏裔介
朝代：清
体裁：古风

暮云为赤鳞，山色堆如髻。野叟荷锸归，坡田旷无际。倏忽远近昏，树杪穷鸦俪。路迷仗尵马，膏火明塍畷。皎月渐吐白，浮云复脱翳。皛皛天水光，花雾同一气。荷衣霜露重，肃肃凉飔继。入门顿夷犹，烹葵餐粗□。
春日忆山中园林寄诸弟
作者：魏裔介
朝代：清
体裁：五言律诗

雪霁长安道，风吹游子颜。高斋春不暖，独卧梦常閒。古树栖寒鸟，白云锁故山。同胞应念我，何处下松关。
春日感怀诗·其一
作者：魏裔介
朝代：清
体裁：古风

少伯霸越后，五湖烟水清。子房学辟谷，欲从赤松行。古之贤达人，脱屣视公卿。而我竟何事，高卧古燕京。寒威日凛冽，三月及清明。春风度杨柳，百卉始向荣。啾啾榆枋閒，鸟雀自相争。何如空山下，萋萋芳草生。桃花蔽夹岸，冷冷涧水鸣。念此长太息，流涕濡冠缨。归与会有时，遥忆古人情。
春日感怀诗·其三
作者：魏裔介
朝代：清
体裁：古风

范丹釜生尘，曲逆家落魄。张陈与萧朱，衡纩争强弱。所以朱公叔，绝交甘寂寞。人生重友朋，明信以为约。郁郁青松色，岁寒终不削。愧彼桃李花，方春竞绚焯。余家世燕赵，由来耻浮薄。策马古鄗城，遥望邯郸郭。桓桓信陵君，仗义资大略。好与屠沽游，孤寒欣有托。叹息斯人去，仁风不可作。
春日感怀诗·其二
作者：魏裔介
朝代：清
体裁：古风

种树以为林，结茅以成屋。家有负郭田，聊足供饘粥。春风树若黛，秋雨山如沐。二三老农人，戴笠牧黄犊。此事乐有馀，此生甘鹿鹿。虚名煎膏火，途穷见车覆。忧来每无方，颠毛种种秃。座右金人铭，朝夕事三复。篯铿真吾师，敬慎以为毂。
春日感怀诗·其五
作者：魏裔介
朝代：清
体裁：古风

展转不能寐，然烛照空房。童仆俱静默，鸡鸣夜未央。起视天宇阔，皛皛众星光。招摇尚西指，参毕忽已藏。忆昨庚子岁，太史占灾祥。荧惑与长庚，凌犯互相伤。冬初彗孛出，识者多忧皇。岂料春正月，鼎湖龙飞翔。衮衣不可见，怅望白云乡。
春日感怀诗·其六
作者：魏裔介
朝代：清
体裁：古风

芒屩沿溪行，西至白云院。白云自去来，不见古人面。松阴羽士家，晨爨炊香饭。曲径转幽篁，纶巾杂丹篆。对此默无言，玉液思修鍊。当年长春子，万里走雪山。谆谆不嗜杀，沙漠霁龙颜。乃知古仙术，仍欲济时艰。安得战伐息，苍岫闭松关。
春日感怀诗·其四
作者：魏裔介
朝代：清
体裁：古风

犹龙与凫盟，我辈论文早。王孟如复生，晨夕相倾倒。晚得巢壑子，浩歌天地老。仗剑走西秦，寻源昆崙道。不见古时人，唯见连天草。长铗复归来，黄鹄翔苍昊。莫效随阳雁，饮啄谋粱稻。庶几共夷犹，广羊山色好。
春日望西山
作者：魏裔介
朝代：清
体裁：五言绝句

西望见雪山，山雪同一色。春来雪尽融，山光净如拭。
春日过芦沟桥
作者：魏裔介
朝代：清
体裁：七言律诗

桑乾直下连沧海，夭矫青龙接御堤。寥落长空寒过雁，朦胧烟树晓闻鸡。香山晴气归双阙，榆塞风霜上马蹄。咫尺五云频眺望，春风已到帝城西。
晒甲石
作者：魏裔介
朝代：清
体裁：五言律诗

亲见隋炀事，征辽又复然。悯忠焚战骨，挂甲向山颠。流水今犹古，白云去不还。士人三两辈，艳说大唐年。
暑月露卧
作者：魏裔介
朝代：清
体裁：七言绝句

晓夜炎风不肯停，閒移绳榻趁孤萤。祖胸跣足丛阴下，卧看长河没晓星。
暮春咏斋中瓶花·其一
作者：魏裔介
朝代：清
体裁：七言绝句

每到春来自种花，花开灿烂似云霞。世人谁解能相赏，独与园丁啧啧誇。
暮春咏斋中瓶花·其三
作者：魏裔介
朝代：清
体裁：七言绝句

花开花谢本无情，日夕昏鸦噪古城。试向来春南陌望，纷红依旧绕枝生。
暮春咏斋中瓶花·其二
作者：魏裔介
朝代：清
体裁：七言绝句

中郎当日有瓶花，却恨燕都风里沙。孰似吾斋晴日好，白云深处艳奇葩。
有感
作者：魏裔介
朝代：清
体裁：七言绝句

盗贼相连苦战争，催粮加赋又徵兵。谁知坚壁平吴楚，仍是当年细柳营。
服阕赴都至中山
作者：魏裔介
朝代：清
体裁：七言律诗

人传旧国是中山，百战萧条民力艰。尚有室家依野水，可能烽火靖严关。捐躯漫许牍重补，戏綵何用衣再斑。此地松醪虽可饮，不禁回首暮云殷。
望诸君墓
作者：魏裔介
朝代：清
体裁：七言绝句

齐城未破敢言归，代将人来事已非。惟有报书垂史策，年年古木泣乌飞。
朝起独坐
作者：魏裔介
朝代：清
体裁：古风

病痊久闭门，坐息得其处。濛濛太古涵，云物自来去。双树植庭阴，一鸟向人语。我心澹无营，冥然安所助。
李腹公内翰见顾述怀奉赠
作者：魏裔介
朝代：清
体裁：七言律诗

仙骨珊珊众所晞，伯阳遗世复来归。曾酣红玉观溪水，同杖青藜上钓矶。君自南游悲负米，余惟泣血念斑衣。剪灯话尽经年别，晓梦还随马首飞。
杨子元授中书舍人
作者：魏裔介
朝代：清
体裁：七言律诗

且亭不见念馀年，玉树临风允象贤。初入西清学珥笔，已空北冀著先鞭。白刘唐代篇章胜，杨魏熙朝唱和连。属望凤凰池上客，桂花宫里有閒田。
柴场中赁地搆堂曰如野作亭曰片云每于公退晚凉啸咏其间
作者：魏裔介
朝代：清
体裁：五言律诗

避人城小筑，彷佛似山家。仄径偏宜石，疏𣠄不厌花。夜谈得老友，汲井煮新茶。绿野他年事，谁云此兴赊。
桃源行
作者：魏裔介
朝代：清
体裁：古风

渊明自谓羲皇人，作为诗记拟避秦。秦人宋人一而已，诈力篡杀不足询。柴桑自有桃源渡，洞口云深落英聚。鸡犬尚有古音声，衣裳不作新制度。此中避世可千年，春花秋月自娟娟。峡中不知人何事，世人遥望惟青山。山色溪光终不改，武陵白云自相待。却笑时人欲问津，避秦之宅竟安在。
榆庄
作者：魏裔介
朝代：清
体裁：五言律诗

逐队岂吾愿，寻幽事事嘉。春寒蜂护蜜，地僻鸟栖花。落日山妆靓，孤村烟缕斜。款扉有野客，白酒向邻赊。
殷太师比干墓
作者：魏裔介
朝代：清
体裁：古风

商受荒厥绪，毒痡遍九土。贤圣六七君，感慨成今古。太师怀忠烈，杀身对宗祖。世运几千年，巍峨崇庙庑。不馨周俎豆，独沐殷风雨。我闻尼父笔，龙图豁群瞽。倘听谏辅言，八百岂敢侮。空明七窍心，不悟淫酗主。碧血化白虹，鹰扬已耀武。马鬣比华崧，箕尾照淇浒。既仁亦且圣，凭吊过南浦。
汉光武庙
作者：魏裔介
朝代：清
体裁：七言绝句

汉业重兴自北来，平原突兀见高台。不知钟虡归何处，空有石人伴草莱。
汪云础过访惠六安茶
作者：魏裔介
朝代：清
体裁：古风

十年探藻缥缃库，射策彤廷称独步。种就河阳一县花，五斗忽念折腰误。侠气翩翩藐二豪，一官轻视等鸿毛。掉头东去庐江侧，拍浮酒船持蟹螯。迩来壮志悲拓落，暂典荷衣别猿鹤。一剑孤悬走柏人，叩门倾倒开寂寞。寄我新茗汲水烹，乳花浮面嗅清英。高谭四座珠玑错，暑炎全消凉飔生。君不见古人纵横有舌在，为虎为鼠多变改。明朝马首向燕台，人言公才大如海。
涿州公廨古槐咏
作者：魏裔介
朝代：清
体裁：七言绝句

古槐苍郁气如虬，饱历风霜五百秋。试看门前车马道，红尘满目夕阳愁。
淇瞻刘年丈邀集徐园同犹龙太史青峤给谏即赋·其一
作者：魏裔介
朝代：清
体裁：五言律诗

两度寻幽胜，开筵对晚霞。惊滩集网罟，秋燕过蒹葭。堞雉悲今古，笙歌沸草花。谈心终不倦，愁听暮吹笳。
淇瞻刘年丈邀集徐园同犹龙太史青峤给谏即赋·其二
作者：魏裔介
朝代：清
体裁：五言律诗

纵下忧时泪，何妨醉碧岑。虚檐侵鸟道，危槛迫涛音。晚水斜阳照，高城岸柳阴。忽惊双鬓老，烧烛共长吟。
燕九节同犹龙诸友游白云观·其一
作者：魏裔介
朝代：清
体裁：五言律诗

寥落白云观，人传太极宫。古碑馀赑屃，至道是崆峒。蕉鹿成今古，亡羊有异同。狂歌吾辈在，悬解问天公。
燕九节同犹龙诸友游白云观·其三
作者：魏裔介
朝代：清
体裁：五言律诗

为爱春阳好，逶迤傍水隈。临觞飞鸟过，趺坐野云开。诸岫纷相接，仙人去不来。欲寻真乐事，莫遣鬓毛催。
燕九节同犹龙诸友游白云观·其二
作者：魏裔介
朝代：清
体裁：五言律诗

薄暮思无已，登高览废城。徘徊今日事，慷慨古人情。寺挟双峰起，云留片雪明。还丹如可就，禽尚愿同行。
燕九节同犹龙诸友游白云观·其五
作者：魏裔介
朝代：清
体裁：五言律诗

冉冉云中起，先生不可留。扶筇凌海岳，脱屣视王侯。瑶草壶中觅，玄珠象外求。只今凭吊处，惟有晚山稠。
燕九节同犹龙诸友游白云观·其四
作者：魏裔介
朝代：清
体裁：五言律诗

冥心求静者，一径入云烟。雪霁峰峦晓，天高堞雉悬。华池一井现，金液几人传。惆怅白云事，联镳日暮还。
燕台秋兴·其一
作者：魏裔介
朝代：清
体裁：七言律诗

黄金虽系寻常物，好士能留万古情。岁晚清笳悲战垒，风高落木响孤城。刘蕡对策身空老，贾岛能诗墓已耕。痛哭呼天频怅望，谁将国士遇荒伧。
燕台秋兴·其三
作者：魏裔介
朝代：清
体裁：七言律诗

悠悠坐忆东篱菊，怅怅时怀双鲤书。稽古桓荣终见用，散金疏广可能如。霜黄梧碧侵寒月，秋老枫丹向索居。琐闼几年随晓仗，为郎皓首漫踌躇。
燕台秋兴·其二
作者：魏裔介
朝代：清
体裁：七言律诗

洪流浩浩百川腾，昏垫频嗟岁不登。瓠子筑宫空往事，淇园楗石竟无能。蒸黎家室随鱼腹，天地江湖剩钓罾。侧席近闻思谠论，何人慷慨咏舂陵。
燕台秋兴·其四
作者：魏裔介
朝代：清
体裁：七言律诗

复岭重关势若奔，皇畿形胜建瓴尊。蟠龙踞虎来天险，带济襟河入蓟门。重译何年通越雉，乘槎有使问昆源。宣云密迩神京地，锁钥还应奠右籓。
燕歌行效曹子桓送田髴渊
作者：魏裔介
朝代：清
体裁：乐府曲辞

燕山吴水路修长，离筵丝竹发清商。古人遗事空断肠，一语知心谁能忘。黄鹤千里自翱翔，不能奋飞白云乡。春寒阴雨忽高凉，佳人欲为公子裳。天涯回首一徬徨，今夕何夕幸同堂。置酒临风嗟未央，长歌忽下众星光。高车驷马如履霜，怀忧不觉鬓毛苍。良平事业漫相望，慇勤执手赋河梁。
犹龙与文衣诗有夜雪打空廊君诗在何处之句文衣和之余步其韵·其三
作者：魏裔介
朝代：清
体裁：五言绝句

夜雪打空廊，不闻夜雪响。幽人正未眠，澹然无所想。
犹龙与文衣诗有夜雪打空廊君诗在何处之句文衣和之余步其韵·其二
作者：魏裔介
朝代：清
体裁：五言绝句

夜雪打空廊，不知花落处。只在风雪中，风亦吹不去。
犹龙与文衣诗有夜雪打空廊君诗在何处之句文衣和之余步其韵·其五
作者：魏裔介
朝代：清
体裁：五言绝句

夜雪打空廊，浊醪味正浓。夜深人静后，惟有一灯红。
犹龙与文衣诗有夜雪打空廊君诗在何处之句文衣和之余步其韵·其六
作者：魏裔介
朝代：清
体裁：五言绝句

夜雪打空廊，君诗在何处。君诗犹如雪，赠以雪中句。
犹龙与文衣诗有夜雪打空廊君诗在何处之句文衣和之余步其韵·其四
作者：魏裔介
朝代：清
体裁：五言绝句

夜雪打空廊，迷却天边树。孤舟一钓翁，自识江干路。
玉泉篇·其一
作者：魏裔介
朝代：清
体裁：古风

玉泉之水桥下过，既清且涟非洪波。谁家孤子发初紽，翩翩游戏城之阿，命如飞蛾投漩涡。炎天白日怒蛟鼍，中流失壶空骇𣇕。
玉泉篇·其三
作者：魏裔介
朝代：清
体裁：古风

呜呼，人间风涛何其深，洞庭既波滟滪侵。长鲸砺齿若霜镡，左徒空吊楚江浔。彼君子兮大川，舟楫济一世而为心。
玉泉篇·其二
作者：魏裔介
朝代：清
体裁：古风

吕梁十丈奔如驶，丈人常涉洄湍里。竖子之能不我知，魂逐涓涓玉河汜。褰裳欲往不可止，鬼母啾啾发垂耳。
玉簪花皓洁色如凝脂花品之嘉者喜植于阴地日炙之则萎黄矣辛亥夏余居郡城酷暑为虐仅馀喘息六月晦日墙下玉簪有薹翘然其花将吐余于是感秋风之将至烦暑之欲退也况由斯以往七夕穿针中秋对月鸿嘹呖而南征菊纷披而错采甘果竞进清酌徐来其乐岂有极哉是知花之与时有消息之义故为赋之
作者：魏裔介
朝代：清
体裁：五言律诗

烦暑拟将退，幽花吐一茎。不争桃李色，岂有绮罗情。澹澹迎秋气，娟娟对晚晴。应知先桂菊，芳馥满檐楹。
甲午春流民南走如蚁有夫妇至滹沱河欲渡舟子索值无以应遂并其子女赴河死余闻而哀之作投河叹
作者：魏裔介
朝代：清
体裁：古风

望望弃故里，蹩躠度层阿。积雪愁未尽，寒雨漫长坡。岂不念乡闾，命也婴祸罗。行期计匝月，遥望见滹沱。滹沱何澎湃，春风增白波。对此心怵惕，四顾空延俄。饥夫前致词，亦欲渡此河。离乡日已远，无食一身多。况今褴缕妇，黄口一肩驼。但获渡济去，冥报岂有他。舟子瞪目视，笑为船上歌。饥夫语饥妇，我当葬蛟鼍。尔挟怀中雏，丐食行逶迤。饥妇更无语，长号赴奔涡。饥夫投其雏，捐命同飞蛾。是时天地黯，惨色起嵯峨。饥民岸林立，咽泣空跌蹉。哀哉今之民，而不如鴐鹅。
甲寅初秋有感
作者：魏裔介
朝代：清
体裁：七言律诗

万事难禁冷眼观，庭前窗郁小林峦。新书初著谁争读，佳卉移来好自看。巫峡烽烟连楚郢，台湾樯橹犯临安。民生何计樵苏遂，日夜忧天泪欲弹。
甲寅秋九月同勷儿游城东北隅槐川书院有感作二律纪之·其一
作者：魏裔介
朝代：清
体裁：七言律诗

旂常功业照雄边，卜筑传闻嘉靖年。一自鹤归华表后，更无人醉晚风前。停云楼暗封蛛网，光赍堂空绝绮筵。尚有遗编留邺架，登临回首欲潸然。
甲寅秋九月同勷儿游城东北隅槐川书院有感作二律纪之·其二
作者：魏裔介
朝代：清
体裁：七言律诗

当年昆弟守传经，拭雪村居眼倍青。张掖狼烟曾电扫，衡阳棠荫遍碑铭。华堂未废邻人锁，茶灶无烟蔓草零。试向香云阁上望，西山黛色翠如屏。
申子凫盟永年人学道工诗余之好友也别后或数年而一遇或一年而一遇遇则必相倾倒今岁春杪至都谈深浮白醉后竟不自知踏月而去端阳后复欲归里余既久宦倦翼思还则望申子结庐于洺水之侧以俯仰二仪错综人物凌霄汉而出宇宙勿使禽尚笑人于千载之上耳于其行也作此赠之
作者：魏裔介
朝代：清
体裁：古风

数年不见心若失，一年不见心转迷。春消夏长子来思，夜饮香醪醉不知。平头奴子歌吴曲，百啭流莺耳半痴。子才超踔如騕袅，不上春官爱红蓼。依人羞登王粲楼，访友常理山阴棹。好奇兄弟似岑参，闭户读书千百函。每至孙登长啸处，笑指尧夫旧草庵。余也仕宦风尘久，潦倒天涯将白首。今世知我有涵三，又有伯岩称黄耇。与子落落成三人，不分廊庙及畎亩。兴酣摇笔惊鬼神，愁来白眼抛敝帚。学宗沧海祖岱岳，孰问行潦并培塿。子今归去洺水东，烹炼丹砂慕葛洪。扶持元气灏虚空，三十六帝外臣同。临别何必洒泪红，待余青鞋布袜枕石漱流，弹琴而咏先生之风。
癸丑初春奉和大名道心一孔公祖年台八居诗一时作者林立魏子惟度为之首倡惟度名宪闽人也 其一 山居
作者：魏裔介
朝代：清
体裁：七言律诗

曾爱巉岏涧下溪，卜居深在数峰西。白云自转庭前树，天籁时闻窗外鸡。径险不妨樵担度，峰高时见鸟飞齐。春生洞壑偏妍秀，何处子规半夜啼。
癸丑初春奉和大名道心一孔公祖年台八居诗一时作者林立魏子惟度为之首倡惟度名宪闽人也 其七 水居
作者：魏裔介
朝代：清
体裁：七言律诗

波起涟漪涨一溪，秦风读罢夕阳西。好修翎翮如鸾凤，莫入樊笼学鹜鸡。欸乃声中渔网下，蒹葭丛里酒帘齐。溯洄此地劳心曲，忽念惊鸿四野啼。
癸丑初春奉和大名道心一孔公祖年台八居诗一时作者林立魏子惟度为之首倡惟度名宪闽人也 其三 楼居
作者：魏裔介
朝代：清
体裁：七言律诗

断壁红深隔一溪，双丸飞渡自东西。不将鸠拙思乘凤，欲学鹏抟笑斗鸡。宝瑟网灰偕燕老，方瞳鹤驾与云齐。沧桑此处尤分晓，绝意秦川乌夜啼。
癸丑初春奉和大名道心一孔公祖年台八居诗一时作者林立魏子惟度为之首倡惟度名宪闽人也 其二 岩居
作者：魏裔介
朝代：清
体裁：七言律诗

山深一室抱前溪，瓮牖绳枢岚障西。树杪飞泉惊瀑布，田家报午寂鸣鸡。炊成世外青精饭，看到人间物我齐。门外青山自太古，春林簇簇野禽啼。
癸丑初春奉和大名道心一孔公祖年台八居诗一时作者林立魏子惟度为之首倡惟度名宪闽人也 其五 廛居
作者：魏裔介
朝代：清
体裁：七言律诗

近市犹如在涧溪，杏花历乱小窗西。谭玄入妙思骑鹤，问字时来载炙鸡。手捲湘帘白昼永，坐闻流水竹根齐。人间大隐藏丘壑，满目芳菲鸟自啼。
癸丑初春奉和大名道心一孔公祖年台八居诗一时作者林立魏子惟度为之首倡惟度名宪闽人也 其八 村居
作者：魏裔介
朝代：清
体裁：七言律诗

尘嚣不到武陵溪，试访桃源亦在西。汉魏两朝同野马，朱陈二姓共鸣鸡。槽床自漉茅柴易，䆉稏新收玉粒齐。老我一生长在此，含饴好听小儿啼。
癸丑初春奉和大名道心一孔公祖年台八居诗一时作者林立魏子惟度为之首倡惟度名宪闽人也 其六 船居
作者：魏裔介
朝代：清
体裁：七言律诗

齐州九点半山溪，画舫新移湖水西。青史遗编空逐鹿，英雄壮志喜闻鸡。百年泡影人难久，万有空中数不齐。若问风花与雪月，尽他欢笑与悲啼。
癸丑初春奉和大名道心一孔公祖年台八居诗一时作者林立魏子惟度为之首倡惟度名宪闽人也 其四 茅居
作者：魏裔介
朝代：清
体裁：七言律诗

结草为椽傍野溪，倚门老树失东西。莫嫌世味如牛马，独爱云中有犬鸡。自检方书和露写，手栽仙药傍檐齐。春来奇事君知否，一带花林鸟乱啼。
癸丑春申凫盟寄我杜子美像大名道孔心一寄我杜诗钞喜而有咏
作者：魏裔介
朝代：清
体裁：古风

既获子美像，又得杜诗钞。拜像慰吾心，读诗缔石交。忆昔天宝岁，安史并咆哮。河朔坚城破，锋镝过函崤。公起居谏职，救琯谪草茅。漂泊至西蜀，涕泣落山坳。盐车厄騄駬，涔蹄困龙蛟。如何忠义性，百死不可抛。惜哉不再用，幕府老江郊。
白子行送友人白方玉同州幕作也
作者：魏裔介
朝代：清
体裁：古风

白子白子将西征，一剑蒯缑何飘零。翩翩记室岂所愿，暂曳珠履说公卿。忆昔文场曾酣战，奎光直射天香殿。主司头脑大冬烘，过眼谁知五色变。迩来托志在柴桑，高歌独怡瓮牖光。就余邺架检缥缃，酩酊一枕到羲皇。区区槐城大如斗，素心知已复何有。短衣匹马去萧然，秋原落叶几回首。嗟乎哉，古人豪贵成丘塍，今人鼍市铁冶何足凭。权门噂沓不下士，谁是原尝与春陵。西去同州邻华岳，双手好将白云捉。大呼希夷陈先生，芙蓉片片待余踔。
真定府
作者：魏裔介
朝代：清
体裁：七言律诗

成德军声震若雷，长亭矗立古烽堆。山分恒岳奔天马，水远滹沱到海隈。砧杵千家严画角，梯航万国走舆儓。遥看剑气冲牛斗，知有三都作赋才。
短歌行
作者：魏裔介
朝代：清
体裁：乐府曲辞

我有长剑挂壁不试，我有旨酒盈樽不醉。年华一去不可再来，读书万卷沸滭奇怀。天下多故宜用俊杰，筐篚小智难与植业。为尔寂寂邓禹笑人，颜色憔悴自冬徂春。折胁拉齿范雎则相，褚冠畴伍舆人是谤。周道如砥其直如矢，百鍊之刚化为绕指。鸿雁衔芦载翱载翔，畏彼缯缴远至潇湘。维水有浔维山有岑，高卧云霞慰此素心。
示勷嘉二子诗
作者：魏裔介
朝代：清
体裁：古风

吾年五十馀，气血渐衰老。尔等业未成，使我萦怀抱。长者颇知书，欧李笔法好。次者毕论孟，未知敷文藻。老子复何为，日日东华道。岂不念乡闾，林园多茂草。欣逢日初升，海内未襁褓。岁值丙午春，天赐丰年造。仓鹒鸣黄桑，麦秀发岐早。秋禾遍郊原，水田足香稻。吾将归乎来，高歌问瀛岛。